
Käesolev aruanne on EV Põllumajandusministeeriumi poolt läbi viidud hanke alusel teostatud uuringu „Kohaliku initsiatiivi arendamine – LEADER-tüüpi meede” (riigihanke nr: 022090) lõpparuanne. 

Vastavalt lähteülesandele peab uuringu lõpparuanne kajastama  uuringu tegevusi, mis on toimunud perioodil alates vahearuande esitamisest, arvestades lähtearuandega. Samuti sisaldama ülevaadet teostatud töödest ja kuluaruannet. Lõpparuandes esitatakse uuringu kokkuvõte, analüüs ja järeldused.  

Käesolev aruanne baseerub pakkumise kutse dokumentides esitatud Lähteülesandel, Pakkujate pakkumisel, töövõtulepingul (27. dets.-st 2005, nr 347), projekti meeskonna koosolekutel, lähtearuandes ning vahearuandes käsitletud teemadel. 

Käesoleva uuringu läbiviimise ning aruande koostamise meeskonda kuulusid Ivika Nõgel, Jaak Kliimask, Andrus Saar, Eva Rikmann ja Marikai Karilaid.

1. Lühiülevaade uuringust

Uuring „Kohaliku initsiatiivi arendamine – LEADER-tüüpi meede” viidi läbi 30 Eesti maaomavalitsuses perioodil 8. märtsist  kuni 9. maini 2006.

Uuringu käigus küsitleti 476 inimest, kes esindasid nelja LEADER lähenemise seisukohalt olulist huvigruppi  – mittetulundussektorit, kohalikke omavalitsusi, ettevõtjaid ning valdade elanikke. 

Saadud küsitlustulemusi analüüsiti saamaks vastust 4 peamisele küsimusele:

· Milline on huvigruppide informeerituse tase teineteisest ning LEADER programmi põhimõtetest?

· Milline on huvigruppide sisene ja nende vaheline usalduse ja koostöö tase?

· Millised on piirkondade ja kogukondade peamised arenguvajadused?

· Milline on huvigruppide valmisolek LEADER-tüüpi meetme rakendamiseks?

Uuringu tulemuste analüüs näitas järgmist.

· Huvigrupid on üldiselt positiivselt meelestatud LEADER-tüüpi meetme suhtes. 

· Ettevõtjate informeerituse tase ning valmisolek osalemiseks on kolmandast ja avalikust sektorist oluliselt madalam. Seega tuleb ettevõtjate kaasamisele pöörata erilist  tähelepanu.

· Kolmanda sektori rolli LEADER-tüüpi meetme rakendamisel peab  ületama avalikku sektori oma. See aga eeldab MTÜde suutlikkuse ning vastutuse võtmise valmiduse tõstmist.

· On olemas teatud hulk koostöökogemust ja põhimõtteliselt positiivne meelestatus koostöö suhtes. Samas on reaalne sektoritevaheline koostöö  veel vähene. Samuti on kõvasti arenguruumi mittetulundusühenduste ning iseäranis ettevõtjate kohalike koostöövõrgustike toimimises. 

· Partnerid seavad oma valla huvid kõrgemale piirkonna tervikhuvidest. LEADER-tüüpi meetme rakendumisel peab selles osas muutusi toimuma.  

· Huvigrupid ei ole veel valmis uuenduslikeks tegevusteks, kuna see eeldab tugevamat koostööd eri sektorite vahel. Järgmise perioodi meede peaks tegevusgruppe julgustama innovaatilisusele.

· Kõik sektorid näevad prioriteetse sihtgrupina maal noori, kellest sõltub maapiirkonna edasine elujõulisus. Samas on oluline rõhutada eagruppide sidususe tõstmise vajadust kogukondades. 

· LEADER- meetmest ollakse küll kuuldud, kuid informatsiooni peetkase veel ebapiisavaks. Meedias on teema kajastatus olnud napp, kohalikus meedias peaaegu olematu. Meedia rolli teavitustöös tuleb oluliselt tõsta.

Uuringu tulemusi ning järeldusi tutvustati 13. juunil 2006 toimunud seminaril, millest võtsid osa meetme väljatöötamise ning rakendamisega seotud osapooled.  Seminari tulemusena sündisid uuringu peatükis 5.2 toodud ettepanekud.

2. Sissejuhatus

Vastavalt lähteülesandele hõlmab uuring 30 valda üle Eesti, mis on valitud juhusliku valimi alusel uuringu “Valdade mittepõllumajanduslik ettevõtlus, sotsiaalmajanduslik olukord ja arenguperspektiivid” (Maaelu Arengu Instituut, 2001) tulemuste põhjal nii, et valimisse satuksid nii “liidrid”, “langevad”, “tõusvad”, “kaotajad” kui ka “keskmik vallad”. 

Valimisse on kaasatud järgmised vallad: 

Harjumaa: Kose, Saue, Vasalemma
Hiiumaa: Emmaste
Ida-Virumaa: Jõhvi, Vaivara
Järvamaa: Roosna-Alliku, Koigi
Jõgevamaa: Jõgeva, Pajusi
Läänemaa: Oru
Lääne-Virumaa: Haljala
Pärnumaa: Tori, Vändra, Häädemeeste, Surju
Põlvamaa: Värska, Kanepi, Valgjärve
Raplamaa: Raikküla, Käru, Märjamaa
Saaremaa: Pihtla
Tartumaa: Luunja, Peipsiääre
Valgamaa: Hummuli
Viljandimaa: Olustvere, Pärsti
Võrumaa: Sõmerpalu, Meremäe

Uuring koosneb neljast suuremast osast: 

· üldandmete analüüs, 

· küsitlused, 

· kokkuvõte, 

· järeldused ja ettepanekud. 

Üldandmete analüüsis käsitletakse nimetatud 30 valla kohta kättesaadavaid andmeid. 

· Tuuakse välja uuritavate valdade üldised statistilised näitajad: pindala, rahvaarv, asustustihedus, tööga hõivatute arv, sissetulek leibkonna liikme kohta, mitme vallaga on ühine maismaa- või veepiir.

· Uuritakse, kui palju on vallas tegutsevaid ettevõtteid ja füüsilisest isikust ettevõtjaid, valda registreeritud sihtasutusi ja mittetulundusühinguid, seltse, seltsinguid.

Küsimustik

Küsimustikud sisaldasid kolme peamist küsimuste blokki:

1. Küsimused erinevate sektorite informeeritusest teiste sektorite tegevuse kohta. Ülevaade piirkonna traditsioonilistest ettevõtlusvaldkondadest.

2. Milliste naabervaldadega (naabritega) nähakse kõige suuremat sarnasust ja vajadust teha koostööd.  Vastastikune usaldus ja koostöö elementide olemasolu ning koostöö võimalikkus erinevate sektorite vahel oma vallas.

3. Milliseid vajadusi nähakse oma vallas. Millised tegevused või millise valdkonna toetamine aitaks kaasa valla arengule. Millised LEADER meetme temaatikad vastaksid kõige rohkem valla arenguvajadustele.

Küsimustikud koostati selliselt, et nad varieerusid vastavalt grupile, keda küsitleti. Näiteks küsiti valla töötajate käest informatiivses osas lisaks arvamustele täpseid andmeid, kuid teistelt osapooltelt rohkem arvamusi ja hinnanguid. Küsimustiku koostamisel arvestati ka, et osa terminoloogiat, mis on tuttav ja arusaadav valla töötajatele või volikogu liikmetele, ei pruugi olla samaselt arusaadav eraisikule.

Küsitlused

Küsitluslehed koostati neljas erinevas grupis: kohaliku omavalitsuse töötajad ja volikogu liikmed, MTÜ-de ja seltside liikmed, ettevõtjad ja vallaelanikud. 

Iga grupi puhul leiti küsitletavad järgmiste põhimõtete järgi:

I Kohaliku omavalitsuse töötajad ja volikogu liikmed (2+2) 

II Valla territooriumil tegutsevad ettevõtjad (1 talunik, kes kasutab palgatööjõudu, 1 ettevõtja palgatöötajatega, 1 füüsilisest isikust ettevõtja) 
III Kolmanda sektori esindajad (3) 


IV Kohaliku omavalitsuse territooriumil elavad eraisikud (6) 

Küsimustikud sisaldasid selliseid küsimusi, mis andsid ülevaate järgmistest temaatikatest::

1. Üldandmete küsimine 

Valla ametnikelt ja volikogu liikmetelt küsiti andmed valla rahvastiku, vallas tegutsevate erinevate sektorite arvu kohta, volikogu ja vallavalitsuse töötajate arvu kohta.

Ettevõtlussektori esindajatelt tegevusala, töötajate arvu, tegutsemise aja ja ettevõtte käibe kohta (kui vastaja nõustub viimast avaldama), struktuurifondidest taotlemise osas – kas on taotletud/või kavatsetakse taotleda tulevikus ja mille jaoks.

Kolmanda sektori esindajatelt tegutsemisala, liikmete arvu ja tegutsemise aja kohta, struktuurifondidest taotlemise osas – kas on taotletud/või kavatsetakse taotleda tulevikus ja mille jaoks. 

Kohaliku omavalitsuse territooriumil elavate eraisikute puhul vanus, sugu, tegevusala ja kuulumine mittetulundussektori ühendusse. 

2. Informeeritus

· erinevate sektorite informeeritus teiste sektorite tegevuse kohta; 

· mitut ettevõtet, mittetulundusühingut ja seltsingut oma valla piires teatakse; 

· ülevaade piirkonna traditsioonilistest ettevõtlusvaldkondadest;

· teadmised EL LEADER programmi põhimõtete kohta.

Erisused: 

Ettevõtlussektori esindajatelt küsiti – teadmisi kolmanda sektori tegevuste kohta ja milliseid kolmanda sektori esindajaid piirkonnas peetakse olulisemateks.

Kolmanda sektori esindajatelt küsiti – teadmisi ettevõtlussektori kohta ja milliseid ettevõtteid peetakse piirkonnas olulisemateks.

Kohaliku omavalitsuse territooriumil elavad eraisikutelt  küsiti – kui mitut ettevõtet, mittetulundusühingut ja seltsingut oma valla piires teatakse ja milliseid peetakse olulisemateks.

3. Koostöö ja usaldus

· milliste naabervaldadega (naabritega) nähakse kõige suuremat sarnasust ja vajadust teha koostööd; 

· vastastikune usaldus ja koostöö elementide olemasolu ning koostöö võimalikkus erinevate sektorite vahel vallas;

· koostöö ümberkaudsete valdadega omavalitsuste tasandil; 

· kohaliku omavalitsuse koostöö oma valla ja/või ümberkaudsete valdade kolmanda sektori ja ettevõtjatega;

· teadmised koostööst naabervaldade ettevõtjate ja kolmanda sektori esindajate vahel; 

· koostöö laiendamise võimalused.

4. Kohalikud vajadused ja LEADER-tüüpi meede

· peamised vajadused vallas;

· tegevused või valdkonnad, mille toetamine aitaks kaasa valla arengule;

· LEADER meetme temaatikate vastavus valla arenguvajadustele;

· ühise strateegia võimalikkus vähemalt kahe valla peale, kui strateegia otsustamise protsessi peab olema kaasatud ka teiste valdade ettevõtjaid ja kolmanda sektori esindajaid;

· usaldus tegevusgrupi vastu, mis koosneb kolme sektori esindajatest ja kellele antaks otsustada mitmest vallast koosneva piirkonna areng LEADER tegevuste raames;

· usaldus sellise tegevusgrupi otsuste vastu;

· ümberkaudsete valdade võimalik huvi  samast strateegia teemast;

· peamised tugevused, nõrkused, võimalused ja ohud;

· naabervallad, kellega võiks olla ühine strateegia ning milles võiks see seisneda; 

· küsimused meetme 3.6 LEADER-tüüp tegevuste strateegia teemade kohta:

a. uute teadmiste ja oskuste kasutamine, et tõsta maapiirkonna konkurentsivõimet tootmises ja teeninduses; 

b. elukeskkonna parandamine; 
c. kohalike toodete väärtustamine (väikeettevõtete toodetud toodangu pääsemine turule läbi ühistegevuse); 
d. loodus- ja kultuuriressursside parem kasutamine
e. muu teema (täpsustada, mis see võiks olla?).
· hinnang teemade mõjule kohaliku lähipiirkonna arengusse;

· võimalikud taotlejad LEADER-tüüpi meetme raames.

Analüüs

Olukorra analüüs koostati küsitlusega saadud andmete, hoiakute ja arvamuste baasil ning annab ülevaate eelnenud punktides püstitatud küsimustele. Analüüsi käigus selgitati, milline on koostöö ulatus valdades, milline on usaldus erinevate sektorite vastu, milline on valmisolek koostööks ja kohalikul arengul põhinevatele tegevustele üldiselt ja erinevate sektorite esindajatel ning millest võib see tingitud olla, kellega ollakse eelkõige valmis koostööd tegema, millised teemad oleksid LEADER strateegia koostamisel eelistatud, milliseid teemasid peetakse kõige rohkem piirkonna arengule kaasa aitavateks, milline on teadmiste ulatus erinevate sektorite tegutsemisest piirkonnas, milline on informeeritus LEADER programmist, milline on inimeste valmisolek kohalikus tegevusgrupis osalemiseks.

Järeldused ja ettepanekud

Järeldused ja ettepanekud püüavad anda hinnangu uuringu käigus läbiviidud analüüside kokkuvõttele, esitatakse ettepanekud LEADER-tüüpi meetme paremaks rakendamiseks.

3. Metodoloogia 

Järgnevalt kirjeldatakse uuringu ülesehitust ja järelduste tegemise loogikat. Kirjeldatakse üldist  uuringu ülesehitust ja uuringu protsessis kasutatud meetodeid, sh andmete kogumise meetodid (küsitlused, intervjuud; valimi suurus ja selle valiku kriteeriumid); et hinnata andmete kvaliteeti ja usaldusväärsust ning määratleda võimalikud kõrvalekalded; uuringu küsimustele vastamise tehnika ja nende kasutamine järelduste tegemisel.

Küsitluse korraldusest 

Projekti meeskonna, Saar Poll ja Põllumajandusministeeriumi spetsialistide koostöös töötati välja 4 erinevat ankeeti vastavalt defineeritud sihtgruppidele:

A. vallavalitsus, -volikogu – küsitleti 120 inimest

B. mittetulundusühendused – küsitleti 90 inimest 

C. kohalikud ettevõtjad (FIE, talunik, kes kasutab palgatööjõudu, ettevõtja) – küsitleti 86 inimest

D. kohalik elanikkond – küsitleti 180 inimest

Küsitlus toimus 30s vallas ajavahemikul 08.03.-06.04.2006. aastal.

Küsitlemise meetod

· Uuringufirma Saar Poll intervjueerijatest elas uuritud valdades vaid 3 intervjueerijat, mistõttu tuli saata seda tööd tegema teistes piirkondades elavad intervjueerijad. Eelnevalt püüti maksimaalselt kaardistada iga vald  küsitletute aspektist. 

· Koostati MTÜde ja nende esindajate ning ettevõtjate nimekiri, kelle poole pöörduda. Samuti ka maksimaalne info valla volikogude ning vallavalitsuse kohta. Enne kohale minekut oli intervjueerijad või küsitlusjuhid teinud maksimaalselt tööd, et oleks olemas võimalikult täpne informatsioon. Valimid erinevate sihtgruppide lõikes moodustati juhuvalimi alusel. Sihtgrupi liikmete (MTÜ-de, ettevõtjate ja elanike sihtgrupid) osas saadi informatsiooni eelkõige vallavalitsusest.

· Küsitlemisel kasutati kõiki võimalikke vastamise vorme: näost näkku intervjuu kas vastaja töökohas või kodus, telefoniintervjuu, isetäidetav ankeet, vastamine interneti teel.

Küsitletute struktuurist

Küsitletud isikute iseloomustus on toodud järgnevalt sihtgruppide lõikes. 

Vallavolikogud, - valitsused

Vallavalitsuse liikmeid küsitleti 60. Täpselt samapalju ka volikogude liikmeid.

Küsitletute peamiste ametialade jaotus oli järgmine:

	Amet
	Küsitletute arv

	Volikogu liige  
	31

	volikogu esimees
	9

	Vallavanem
	8

	Abivallavanem
	7

	Maanõunik
	7

	Vanemspetsialist
	5

	Sotsiaalnõunik
	5

	Volikogu aseasemees
	4

	Vallasekretär
	4

	Haridus- ja kultuurinõunik
	4


Valla volikogude ning –valitsuste küsitletud liikmeskonnast oli: 

· naisi 
64  %

· mehi 
56 %

Vanuseliselt jaotusid küsitletud järgmiselt, mis peaks ka hästi vastama ühiskondlikult aktiivsete inimeste vanuselisele suhtele:

MTÜd

Kokku küsitleti 90 MTÜ esindajat::

· 17,8 % MTÜdest olid vanemad kui 10 aastat.

· 35,5% MTÜde vanus oli vahemikus 6-10 aastat

· 46,7% MTÜde vanus oli kuni 5 aastat

Küsitletutest moodustasid:

· naised 70%

· mehed 30%


Vanuseliselt jaotusid küsitletud järgmiselt:

Ettevõtjad

Kokku küsitleti 86 ettevõtjate esindajat., kellest 

· 34,9% olid FIEd

· 30,2% talunikud

· 34,9% ettevõtjad

Tegutsemise aja järgi jagunesid ettevõtted järgmiselt::

· 50,0 % ettevõtetest olid vanemad kui 10 aastat.

· 36,0%  ettevõtete vanus oli vahemikus 6-10 aastat

· 14,0%  ettevõtete vanus oli kuni 5 aastat

Küsitletud ettevõtjate esindajatest moodustasid:

· naised 36%

· mehed 64%


Vanuseliselt jaotusid küsitletud ettevõtjate esindajad järgmiselt:

Elanikud

Kokku küsitleti 180 elanikku.

Küsitletud jagunesid põhitegevuse järgi järgnevalt:

· Töötab oma ettevõttes

  
2,8%

· Töötab oma talus


3,3%

· Töötab FIEna (välja arvatud talunikud)  
5,0%

· Töötab palgatöötajana


67,2%

· Kodune




18,3%

· Õppur



  
3,3%

Kõigist küsitletud elanikest:

· 52,8% töötas samas vallas, kus nad elasid 

· 10,6% töötas oma maakonna keskuses

· 10,0% töötas mõnes muus linnas

· 5% mõnes muus vallas

 
Küsitletutest moodustasid:

· naised 51,1% 

· mehed 48,9%

Vanuseliselt jaotusid küsitletud järgmiselt:

Küsitluste käigus tekkinud tõrked:

· Küsitletavate valimis jäi puudu 4 talunikku, kes kasutavad palgatööjõudu, kuna selliseid inimesi uuringusse kaasatud valdades lihtsalt ei olnud. 

· Küsitluse läbiviimise lõpetamise aeg venis tänu mitmetele volikogu liikmetele, kes ei täitnud korduvalt antud lubadusi. Kaks inimest oli välismaal, kelle saabumist tuli oodata (volikogu esimees ja üks talunik).

· Probleemseks osutusid Vasalemma, Haljala ja Sõmerpalu volikogud ja valitsused, kes olid küsitluse osas negatiivse suhtumisega

· Takistuseks olid ka mõned negatiivse varjundiga müüdid Leader projekti kohta – küsitletavatel oli eelnev arvamus, et see programm neid nagunii ei puuduta ja nende arvamust nagunii ei arvestata.

4. Ülevaated ja analüüsid kogutud infost

Antud peatükk kirjeldab, illustreerib ning analüüsib uuringu küsitluse tulemusi nelja peamise teema lõikes – informeeritus, usaldus ja koostöö, vajadused ning valmisolek LEADER-tüüpi meetmeks.

Jälgimise hõlbustamiseks on peatükid varustatud võrdlevate andmetega tabelkujul ning vahejäreldustega iga alapeatüki lõpus.
4.1. Üldandmed

4.1.1.
Mittetulundusühendused

Kokku küsitleti 90 MTÜde ja seltsingute esindajat. 

Mittetulundusühenduste vanust jälgides selgub, et 71,1 % neist on alustanud tegevust 2000 aastal või hiljem. Vastanute tegutsemise aastate alusel võib järeldada, et 2000 aastast alates on kohaliku arenguga tegelev mittetulundussektor hüppeliselt kasvanud. 

Mittetulundusühenduste liikmete arvu osas selgub, et neist 6,7 % on liikmeid kuni kolm ning 25,6% kuni 10. Mittetulundusühendustest 40 % liikmeskond oli üle 20 ning 24,4 % üle 30. Suurim liikmete arv oli 130. Seega oli valdav osa vastanud MTÜdest suhteliselt korraliku liikmeskonna arvuga arvestades, et  maapiirkondades on MTÜde tegevustes kaasalööjaid alati tunduvalt rohkem, kui formaalseid liikmeid.   

Mittetulundusühenduste liikmetest olid 70% naised. 80% vastanutest olid vanemad, kui 40 aastat (keskmine vanus 48 aastat, aritmeetiline keskmine 41 aastat). Seega noorema elanikkonna kaasamine kohaliku elu edendamisse omaalgatuse korras peaks samuti olema üks prioriteetseid tegevusi, kui soovitakse noori maal kinnistada.

Küsitletud mittetulundusühenduste peamised tegevusvaldkonnad olid küla- või kohaliku elu edendamine (39 vastanut); kultuurielu edendamine (32); ürituste korraldamine (19); töö noorte ja lastega (9); käsitöö (8); ja sport (7). Antud vastuste põhjal tegeles 8 MTÜd majandustegevusega ehk teenuse pakkumisega sotsiaalhoolekande, turismi või mõnes muus valdkonnas. Samas puudusid MTÜd, kes oleks tegevusvaldkonnana nimetanud ettevõtluse või maamajanduse arendamist.

MTÜdest 27,8 % hõlmab ainult ühe küla või asula elanikke ning 42,2 % 2-4 küla/asula elanikke. 30% vastanud MTÜdest katavad suuremat piirkonda ehk viit või enamat küla/asulat.

Küsimusele tõukefondide kasutamise kohta ei saadud usaldusväärset vastust. Lahtine küsimus rahastuse eesmärgi kohta näitas, et jaatav vastus oli antud ka tegevustele, millele tõukefondid tänaseni kindlasti rahastust ei ole pakkunud (erinevad ühisüritused, trükised, koolitused jne). Ilmselt oli paljudele arusaamatu tõukefondide mõiste ning pigem kajastati siin igasuguste riiklike toetusprogrammide rahastust. Hinnanguliselt võib taotluste sisu põhjal siiski oletada, et struktuuri- ning eelstruktuurifondidest on rahastust taotlenud kuni 24% vastanuist.

4.1.2.
Omavalitsuste esindajad

Kokku küsitleti 120 kohalike omavalitsuste esindajat, kellest pooled olid volikogu liikmed ning pooled vallaametnikud. Seega olid küsitluses representatiivselt esindatud nii kohaliku täidesaatva (vallavalitsuse ametnikud) kui ka poliitilise võimu (kohalikud poliitikud) esindajad, mis on piisav alus üldistuste tegemiseks.

Keskmiselt töötab vallavalitsuses 9-11 ametnikku ning volikogudes on liikmeid keskmiselt 11-13. Küsitletud omavalitsuste osas ühtib see Eestis keskmise maaomavalitsuse suurusega.

Tähelepanuväärne on veel asjaolu, et ligi pooled (46,7%) vallaesindajatest on ühtlasi ka vähemalt ühe MTÜ liikmed – ehk siis avalikud sektori esindajad on keskmisest aktiivsemad; 16 % kuulub mõne äriühingu omanikeringi ning 27,5 % tegutsevad FIEna. Põhiliselt esindavad küsitletute vaated aga kahtlemata avaliku sektori seisukohti.

4.1.3.
Ettevõtjad

Küsitletud ettevõtjate üldarv oli 86. Vastavalt lähteülesandele oli valim koostatud nii, et kolmandik neist olid talunikud, kolmandik FIEd ja kolmandik esindas äriühinguid.

Ettevõte jagunemine tegevusvaldkondade lõikes

	
	Ettevõtete arv
	Osatähtsus ettevõtete arvust, %

	Primaarsektor (valdavalt põllumajandus, mõned metsanduse, kalanduse ja aiandusega tegelevad ettevõtted)
	43
	50

	Sekundaarsektor (tööstusettevõtted)
	12
	14

	Tertsiaarsektor (teenindusettevõtted)
	31
	36

	Sh. turismiga tegelevad ettevõtted
	9
	10,5

	Kokku
	86
	100


Suurim osatähtsus oli primaarsektori ettevõtetel, milledest omakorda enamik olid traditsioonilised põllumajandusettevõtted (nii talud kui mõned suuremad ühistud). Mõnevõrra vähem oli teenindusettevõtteid, kes esindasid üsnagi laia spektrit kitsamaid tegevusalasid – alates arvutite hooldusest  veterinaararstideni, mõnevõrra rohkem oli kaubandus- ja toitlustamisala ettevõtteid. 9 ettevõtet tegeles majutuse pakkumisega (otseselt siis turismiga), kuid nende seas oli ka neid firmasid, mis samal ajal tegelesid põllumajanduse vms tegevusalaga. Suhteliselt vähem oli valimis sekundaarsektori ettevõtteid, kelledest kõik esindasid tööstusfirmasid (st puudusid ehitusfirmad). 

Ettevõtjate töötajate arvu näitajatest ilmneb, et kõik vastanud esindasid väikesi ja keskmise suurusega ettevõtteid. Neist kuni 9 töötajaga mikroettevõtteid oli 74,4 % ning kuni 19 töötajaga väikeettevõtteid 84,9 %.  Vaid 15,1 % vastanutest olid 20 või enama töötajaga. Seega peegeldasid vastused valdavalt mikro- ja väikeettevõtjate hinnanguid.

Käibe poolest oli enamuses (61,6 %) alla miljonilise aastakäibega ettevõtjad. 2005 aasta käive oli 1-5 miljonit 22,1 % ja üle 5 miljoni 16,3 % vastanutest.

Tõukefondidele oli taotluse teinud 29,1% vastanuist, kellest omakorda 80% oli ka rahastust saanud. Lähiajal on tõukefondidest taotlemine plaanis kolmandikul (33,7%).

16,3 % vastanuist oli hetkel ka vallavolikogu liikmed ning 26,7 % oli volikogus olnud (ka) mõnel varasemal perioodil.

4.1.4.
Elanikud

Kokku küsitleti 180 vallaelanikku, neist 2/3 ehk 67,4 % moodustasid palgatöötajad, kellest omakorda 67,4 töötas elukohavallas, 13,5 % maakonnakeskuses, 12,8 % mõnes muus linnas ning vaid 5% mõnes muus vallas.

4.1.5.
Kuulumine mittetulundussektorisse

	
	KOV (%)
	Ettevõtjad (%)
	Elanikud (%)

	Isiklikult MTÜ või seltsingu liige
	46,7
	41,9
	27,8

	Liige 2 või enamas MTÜs või seltsingus
	20,0
	14,0
	3,9

	Aktiivselt tegev 3. sektoris
	47,5
	41,9
	26,7


Tabelist ilmneb, et üle 40 % vastanud vallaesindajatest ning üllatusena ka ettevõtjaist on ühtlasi ka mõne mittetulundusühingu liikmeks. Vallaesindajate seas on kuulumine 3. sektorisse 5 protsendipügala võrra suurem. Iga viies omavalitsuse esindaja ning iga seitsmes ettevõtja kuulub mitmesse MTÜsse. Aktiivselt väidab end osalevat mittetulundussektori töös (antud juhul võib tegemist olla ka mitteliikmega) 47,5 % omavalitsusesindajaist ning 41,9 % ettevõtjaist. Kuigi elanike protsendid on oluliselt madalamad, siis 27,8% liikmesolek MTÜdes ja seltsingutes on meeldivalt kõrge määr. Sealjuures ütleb 26,7% et nad osalevad aktiivselt kolmanda sektori tegevustes. Nii kõrgete protsendimäärade puhul võib tekkida kahtlus, et vähemalt osaliselt on kõrge protsendimäära taga korteriühistud, mis oma vormilt on MTÜd. Samas ei ole korteriühistutes elavate inimeste määr maapiirkondades väga suur. Pealegi ei teadvusta paljud korteriühistuid MTÜdena. Seega võib nimetatud protsenti  teatud mööndustega nimetada maaelanike sotsiaalse kapitali näitajaks, seda enam, et küsitletute valim on igati representatiivne.   

Järeldused:

· Sotsiaalse kapitali esmased näitajad vastanute hulgas on suhteliselt head – kõrge osalusprotsent kolmanda sektori tegevustes, kohalike MTÜde arvestatav liikmeskond ning piirkondlik hõlmavus. 

· Väljakutseks näib olevat noorema elanikkonna kaasamine kohaliku elu edendamisse – noored moodustasid kaduvväikse osa vastanuist. Ka noortega tegelevate MTÜde arv suhteliselt madal.

· Kuigi märgatav osa ettevõtjaist oli isiklikult seotud mittetulundussektoriga, siis pole nende tegevus MTÜdes seotud ettevõtluse arendamisega. Antud küsitluse põhjal võib väita, et maapiirkondades  peaaegu  puuduvad  kohaliku tasandi ettevõtjate ühendused, mis kujundaksid kohalikku ettevõtluskeskkonda või teeks praktilist koostööd. Küll on ühendused olemas maakondlikud tasandil, mis kohati tegutsevad üsna aktiivselt. 

· Sihtgruppide suutlikkuse osas võib öelda, et vähemalt pooled MTÜd (tõenäoliselt rohkem) on taotlenud rahastust eri programmidest, kuid struktuurifondide kogemus on olemas mitte enam kui veerandil küsitletuist. Ettevõtjate puhul on tõukefondide kasutamiseks valmis kolmandik vastanuist. 

4.2. Informeeritus

4.2.1
Informeeritus kolmanda sektori tegevusest

Käesolevas peatükis vaadeldakse erinevate sektorite informeeritust teiste sektorite tegevuse kohta. Samuti uuritakse, kui informeeritud on eri sektorid Euroopa Liidu LEADER programmist ning millistest allikatest see info on saadud.

Mitut Teie vallas tegutsevat mittetulundusühingut, seltsi või seltsingut Te teate?

	
	MTÜd (%)
	KOV (%)
	Ettevõtjad (%)
	Elanikud (%)

	Teab vähemalt 3
	79,0
	76,7
	39,6
	27,3

	Teab vähemalt 5
	43,4
	50,0
	16,3
	12,8

	Ei tea ühtegi
	3,3
	10,0
	27,9
	37,2


Analüüsi aluseks on võetud järgmised kategooriad: 

“teab vähemalt 3” - näitab, et mingi teadmine oma valla mittetulundussektorist on olemas, samas kui 1 või 2 organisatsiooni nimetamine võib olla üsna juhuslik. 

“teab vähemalt 5” – see  näitaja demonstreerib suuremat teadlikkust, kuna andmebaaside järgi on igas vallas vähemalt 5 äriregistris registreeritud MTÜd. Samas on loomulik, et väiksemas ning seega ka kompaktsemas vallas on iga MTÜ rohkem nähtav ning protsentuaalselt teatakse neid rohkem kui suures vallas. 

3. sektori vastajad olid oodatult kõige teadlikumad teiste MTÜde olemasolust oma vallas. 70% vastanuist teavad kuni viit seltsi või seltsingut. Veerand vastanuist teadis 3 teist MTÜd oma vallast. Vaid 3 vastanut ei teadnud nimetada ühtegi teist mittetulundusorganisatsiooni. 

KOV esindajatest 10 % ei tea nimetada ühtegi MTÜd/seltsingut. 50% küsitletutest teavad kuni 5 MTÜd. Samas oli vallaesindajate seas 40% neid, kes teadsid nimetada enam kui 5 MTÜd. Nimetatud arv ulatus kuni 30-ni. Kõrge informeeritus on ilmselt seotud kergendatud ligipääsuga infole vallas tegutsevatest mittetulundusühingutest. 

Ettevõtjad teavad oma vallas peamiselt 1-3 MTÜd – nii vastas ligi 40%. Samas 28% vastanuid ei tea nimetada ühtegi seltsi ega seltsingut. Seega on ettevõtjate teadlikkus oma valla mittetulundustegevusest oluliselt nõrgem kui kolmandal ja avalikul sektoril. 

Elanikest 67% teadsid nimetada oma vallas vähemalt 1 MTÜd ning 27% kuni kolme. Neid, kes ei teadnud nimetada ühtegi oli päris suur osa  - 37 %. Antud näitajat võib pidada ka elanike sotsiaalse aktiivsuse üheks mõõdupuuks – üle kolmandiku ei oma kontakti kodanikuühiskonnaga.  

Kõige tuntumad on oma vallas kindlalt külaseltsid – neid mainis ära ligi 200 vastajat. Neile järgnevad pika vahemaaga spordiseltsid ja kultuuri/haridusseltsid, keda mainiti vastavalt umbes 60 ja 50 poolt. Neile järgnevad naisseltsid (42) ja eakate ühendused (28). Suhteliselt vähe teatakse noorteühendusi (15). Väga vähe on ära mainitud põllumeeste/talunike ühendusi (13) ning praktiliselt üldse ei teatud ettevõtjate ühendusi - 2 korral mainiti ära vaid kohalik Lions-klubi.

Kümme ja enam korda mainiti oma vallas tegutsevate mittetulundusühenduste seas järgmisi: MTÜ Aaspere Külakoda, MTÜ Koduküla Valgjärve, Kultuuriselts Kevade, Lobotka Külaselts, Pihtla Külade Selt, Ristiküla Külaselts, Vanatare MTÜ, Soometsa Külaselts, Kanepi Valla Selts, Spordiklubi Sõnn, Vasalemma Aedlinna Selts, Olewi Seltsing. Sealjuures nimetati neid kõigi sektorite ja ka elanike poolt. 

Mitut naabervaldades tegutsevat mittetulundusühingut, seltsi või seltsingut Te teate? 

Siinkohal peeti naabervaldade all silmas kõiki vastaja koduvallaga piirnevaid maaomavalitsusi.
	
	MTÜd (%)
	KOV (%)
	Ettevõtjad (%)
	Elanikud (%)

	Teab vähemalt 3
	30,0
	31,6
	10,3
	4,5

	Teab vähemalt 5
	16,6
	14,9
	1,2
	2,2

	Ei tea ühtegi
	42,2
	46,7
	66,3
	79,4


Jällegi on võrdelt hästi informeeritud kolmas ja avalik sektor. Samas on võrreldes oma vallaga teadmised naabervallas toimuva kohta rohkem kui poole kehvemad. Arvestades enamiku omavalitsuste väiksust ja naabervaldade lähedust on seda suhteliselt vähe. Eriti kui arvestada näitajat, et umbes pooled – 42% MTÜdest ja 47% KOVdest -  ei tea nimetada ühtegi naabervalla seltsi-seltsingut.

Ootuspäraselt on veelgi nõrgemalt informeeritud ettevõtjad (66% ei tea ühtegi) ning elanikud  - 79% pole ühestki kuulnud.
Järeldused:

· Oodatult on MTÜdest ja seltsingutest enim informeeritud kolmanda sektori ning omavalitsuste esindajad ning tunduvalt nõrgemini informeeritud ettevõtjad ning elanikud. 

· Kui vähemalt kolme oma valla MTÜd teadsid nimetada kõige paremini 3. sektori esindajad, siis vähemalt viit MTÜd nimetati enam KOV esindajate poolt. Siin on loogiline seletus ametnike kergemas ligipääsus andmetele.  

· Ettevõtjate informeeritus on poole väiksem, kui kolmandal ja avalikul sektoril. Kuigi tegemist on ootuspärase tulemusega, siis vajab ettevõtjate informeerituse tõstmine kindlasti tulevikus tähelepanu. LEADER pakub selles osas  häid võimalusi.

· MTÜdest teati kõige rohkem nimetada külaarenguga tegelevaid seltse-seltsinguid. Samuti tegeles 12st kõige tuntumast seltsist/seltsingust 10 oma küla,  kandi  või asula arenguga. Seega võib öelda, et külaseltsid moodustavad kõige nähtavama osa maapiirkondade mittetulundussektorist.

· Väljaspool oma valda on teadmised MTÜde tegevusest oluliselt väiksemad. Rohkem informeeritud on 3. sektor ja vallad. Esimese puhul on suurem teadlikkus tõenäoliselt seotud maakondlike ühenduste – Kodukant, noorte-, pensionäride ja puuetega inimeste  organisatsioonide olemasoluga. Valla esindajate informeeritus võib ehk seletada osalemisega erinevates maakondlikes komisjonides ning üldiselt parema ligipääsuga informatsioonile. 

· Kindlasti vajab aga parandamist olukord, kus ligi pooled kolmanda sektori esindajad ei tea oma partnerid naabervaldades. LEADER pakub siinkohal häid võimalusi. 
· Ka ettevõtjate informeerituse tase vajab oluliselt tõstmist. Elanike teadmatuse taseme puhul pole midagi üllatavat, sest otseselt puudutab neid ikkagi oma kodukohas tegutsevad mittetulundusühendused.
4.2.2.
Informeeritus omavalitsuste tegevusest

Mitme oma valla ametniku puhul Te teate tema vastutusala?
	
	MTÜd (%)
	Ettevõtjad (%)
	Elanikud (%)

	Teab vähemalt 3
	87,8
	81,4
	52,8

	Teab vähemalt 5
	55,6
	43,0
	26,2

	Ei tea ühtegi
	3,3
	2,3
	21,1


Tabel toob selgelt välja, et rohkem on vallametnike ülesannetest informeeritud aktiivsem osa elanikkonnast (MTÜd ja ettevõtjad) ehk need, kellel „valda asja on”. Näib, et pisut rohkem sõltub vallavalitsusega asjaajamisest mittetulundussektor kui erasektor. Nende seas on ka äärmiselt väike nende hulk, kes ühegi ametniku vastutusala ei tea.

Märkimisväärne on aga viiendik elanike teadmatus ametnike vastutusalast, mis näitab, et olulisel osal ei ole mingit kokkupuudet omavalitsusega. 
Mitme naabervaldades töötava ametniku puhul teate tema vastutusala?

	
	MTÜd (%)
	KOV (%)
	Ettevõtjad (%)
	Elanikud (%)

	Teab vähemalt 3
	46,6
	75,8
	34,8
	20,1

	Ei tea ühtegi
	35,6
	17,5
	47,7
	58,8


Oodatavalt on teadmised naabervalla töötajatest mitmeid kordi kehvemad. 

Ootuspärane on seegi, et omavalitsustöötajad oma ametivendi siiski teavad. Pigem on üllatav, et 17% vallaesindajate puhul näikse puuduvat igasugune kontakt naabervaldadega. 

4.2.3.
Informeeritus ettevõtete tegevusest

Mitut Teie vallas tegutsevat eraettevõtet Te teate?

	
	MTÜd (%)
	KOV (%)
	Ettevõtjad (%)
	Elanikud (%)

	Teab vähemalt 3
	78,9
	87,4
	81,4
	63,9

	Teab vähemalt 5
	58,9
	74,0
	61,6
	44,5

	Ei tea ühtegi
	10,0
	9,2
	10,5
	13,9


Ilmselt on antud küsimuse puhul olnud mitmeid arusaamu. 9-13% mitte ühtegi eraettevõtet teadvat vastajat eri sektorites näitab, et oma külapoodi või kohalikku bussifirmat ei teadvustatud eraettevõttena. 

Siiski on teadmised oma valla ettevõtetest võrreldes paljude teiste küsimustega suhteliselt ühtlased.

Ehk pisut üllatav on see, et ettevõtjad tunnevad oma valla teisi ettevõtjaid pisut kehvemini kui vallatöötajad, kusjuures 10% näikse oma äri sootuks üksi ajavat. Ilmselt viitab see nõrgale koostööle ja võrgustumisele mitmetes maapiirkondades.

Mitut naabervaldades tegutsevat eraettevõtet Te teate?

	
	MTÜd (%)
	KOV (%)
	Ettevõtjad (%)
	Elanikud (%)

	Teab vähemalt 3
	34,4
	55,8
	48,8
	27,2

	Teab vähemalt 5
	21,0
	45,0
	32,5
	15,0

	Ei tea ühtegi
	50,0
	34,2
	38,4
	49,4


Ootuspäraselt on teadmised naabervalla ettevõtlusest oluliselt väiksemad ja teadmatus mitmekordselt suurem kui oma valla puhul.

Jällegi tunnevad vallatöötajad naabervalla ettevõtjaid paremini kui küsitletud ettevõtjad. 

Mittetulundusühenduste kontaktid ulatuvad suhteliselt harva naabervalda, mis on ka nende valdavalt kohalikku iseloomu silmas pidades loomulik.

Järeldused:

· Kõige üllatavam on omavalitsuste suurem informeeritus ettevõtetest, kui seda on ettevõtjate endi seas. Kuigi protsendi vahe pole väga suur, siis võib fakt ise olla tõestuseks ettevõtjate nõrgast võrgustumisest ja koostööst. 

· Kui teadmised üksteise tegevusest on eelduseks koostööle, siis tuleb seda märgatavalt tõsta. Vastasel juhul liituvad LEADERiga need, kes niikuinii juba on aktiivsed. Tekib „klubistumise” oht ning  koostöö baas ei laiene.

4.2.4.
Informeeritus LEADER programmist

Kas olete varem kuulnud midagi programmist “LEADER“?

	
	MTÜd (%)
	KOV (%)
	Ettevõtjad (%)
	Elanikud (%)

	JAH
	60
	65
	36
	24,4


Tulemused ei ole üllatavad. LEADERist on oluliselt rohkem kuulnud omavalitsused ja mittetulundussektor. Omavalitsuste pisut kõrgem informeeritus on ilmselt seotud kergema ligipääsuga informatsioonile. 

Ettevõtjatele ei ole õnnestunud nii hästi infot suunata.

Üllatavaks võib pidada neljandiku elanikest vastajate teadmist LEADER programmi kohta, sest tegemist on uue nähtusega, mida ka meedias on suudetud vaid mõõdukalt kajastada. Antud puhul tekib kahtlus, et sõnaga LEADER, mis hääldub „liider”, seostatakse teisi juhtide ehk liidritega seotud projekte või programme nagu näiteks külaliidrite koolitused.

Kuivõrd kursis hindate end olevat LEADER´i temaatikaga?

	
	MTÜd (%)
	KOV (%)
	Ettevõtjad (%)
	Elanikud (%)

	Informeeritud
	59,3
	56,4
	25,8
	36,4

	Üht-teist kuulnud
	38,9
	38,5
	61,3
	59,1

	Ei tea peaaegu midagi
	1,9
	5,1
	12,3
	4,5


Nendest vastajatest, kes üldse LEADER programmist kuulnud olid, pidasid kolmandast ja avalikust sektorist rohkem kui pooled esindajad informeerituks (vastavalt 59 ja 56%). Omavalitsustöötajate hulgas oli samas rohkem neid, kes pidasid end hästi informeerituks, ilmselt põhjuseks taas kergem ligipääs teabele. 

Ettevõtjad hindasid oma kursisolekut poole väiksemaks, sealhulgas isegi nõrgemaks kui elanikud. Tegemist on järjekordse märgiga ettevõtjate väiksemast huvist, sest informeerituse taseme tõstmine on suurelt osalt inimese enda teha ning sõltub teema tähtsusest tema jaoks.   

Millistest allikatest Te olete LEADER´st kuulnud?

	
	MTÜd (%)
	KOV (%)
	Ettevõtjad (%)
	Elanikud (%)

	Koolitus/infopäev
	57,4
	47,4
	29,0
	34,1

	Meedia
	42,6
	41,0
	35,5
	59,1

	Tuttavad
	24,1
	15,4
	9,7
	11,4

	Vallavalitsus
	35,2
	57,7
	38,7
	27,3

	Valla leht
	5,6
	10,3
	6,5
	11,4

	Internet
	38,9
	44,9
	16,1
	20,5

	Töö käigus
	27,8
	34,6
	16,1
	11,4

	Mujalt
	11,1
	11,5
	3,2
	4,5


Peamised infoallikad LEADERi kohta on sektoriti erinevad. MTÜdele oli infopäevade kõrval olulisemad allikad veel meedia ja Internet. Omavalitsustöötajad puutusid teemaga kõige enam kokku vallavalitsuses, infopäevadel ja Internetis. Sealjuures Interneti kasutamine allikana näitab kolmanda ja avaliku sektori teistest suuremat huvi, kuivõrd see teabe hankimise viis eeldab omaalgatuslikku otsingut.

Taas kord käituvad ettevõtjad pigem sarnaselt keskmise elanikuga kui teiste „aktiivsete” sektoritega. Infot on saadud vallast, meediast ning infopäevadelt. Elanikud on kõige sagedamini (59% vastanuist) LEADER temaatikaga kokku puutunud ajakirjanduse vahendusel. Vallavalitsusest ja infopäevadelt on ilmselt infot hankinud just aktiivsem osa elanikest.

Infopäevad on kõigi sektorite puhul mänginud olulist rolli. Siinkohal pälvib ilmselt tunnustust Kodukandi Liikumine, kes juba paar aastat on LEADER teemalist teavet levitanud.

Tähelepanuväärne on väikseima tähtsusega infokandjate jälgimine. Selgub, et kõigi sihtgruppide puhul on selleks kohalik vallaleht. Samas peaks just vallaleht olema kõige paremini leviv infokandja. Oletatavasti  ei tähenda madal protsent mitte seda, et vallalehte ei loeta, vaid pigem seda, et LEADER info pole sinna jõudnud. Need suhteliselt harvad juhtumid kus vallaleht LEADER infot on avaldanud viitavad ilmselt omavalitsustele, kus kohalike tegevusgruppide loomine on küsitluse ajal aktiivselt käima läinud. 

Vaadates järgi, milliste omavalitsuste vastajad vallalehte mainivad (pole ka täiesti kindel, et nad just oma valla lehte silmas pidasid), siis tegemist on vastajatega 11 omavalitsusest. Sealjuures oli vaid 4 juhul (Märjamaa, Koigi, Tori, Surju) LEADER infot märganud 2 vastajat ja 1 juhul (Häädemeeste) 3 vastajat. Seega suurem osa vastajatest polnud oma valla lehes selleteemalist artiklit või kuulutust lihtsalt märganud. Ehk teisisõnu LEADER teemaatika tõmbas küsitluse läbiviimisele eelnenud ajal vaid  suhteliselt kitsa elanike kihi tähelepanu. 

Veel tasub tähelepanu pöörata infoallikale „tuttavad”. Vastav näitaja kolmandal sektoril on 24% ehk ligi veerand, samas kui ettevõtjatel umbes 10%. Jällegi joonistub välja mittetulundussektori parem võrgustumine ja suurem sotsiaalne kapital. Ettevõtjate-vahelised kokkupuuted on ilmselt tunduvalt harvemad, mis halvendab veelgi info jõudmist nendeni.

Järeldused:

· Näib et info LEADERi kohta liigub peaasjalikult läbi ametkondade, koolituste ja infopäevade. Tuleb arvestada, et teavitamisstrateegiana on infopäevad/koolitused küll vajalik, kuid kallis ja ajakulukas meetod.  

· Meediat, sealhulgas kohalike lehtede võimalusi tuleks oluliselt rohkem kasutada. 

· Võib oletada, et seni korraldatud infopäevad/koolitused on olnud pigem avaliku ja mittetulundus-sektori kesksed, mis ei ole piisavalt arvestanud ettevõtjate huvidega.

4.3. Usaldus ja koostöö

Antud peatükis uuritakse vastastikuse usalduse ja koostöö elementide olemasolu ning valmisolekut koostööks.

4.3.1.
Sektoritevaheline usaldus

Palun öelge, kuivõrd Te usaldate järgimisi ühiskondlikke institutsioone. 

	EI USALDA
	MTÜd (%)
	KOV (%)
	Ettevõtjad (%)

	MTÜd(
	3,3
	4,4
	8,9

	KOV(
	7,5
	2,5
	11,7

	Ettevõtjad(
	10,5
	12,8
	9,3

	Elanikud(
	13,9
	16,5
	18,3

	USALDAN
	MTÜd (%)
	KOV (%)
	Ettevõtjad (%)

	MTÜd(
	82,3
	93,3
	81,1

	KOV(
	79,1
	97,5
	77,5

	Ettevõtjad(
	55,8 *
	83,9
	76,8

	Elanikud(
	60,6 **
	83,5
	70


* kõrge „ei oska öelda“ protsent 33,7
** kõrge „ei oska öelda“ protsent 25,6.

Tabel näitab selgelt, et MTÜd on kõige positiivsemalt meelestatud – neil on kõrgeim  usalduse tase teiste sektorite vastu.  Kolmandat sektorit ennast usaldavad kõige rohkem omavalitsused ja teised mittetulundusühingud. Ettevõtjate ja elanike seas on MTÜde usaldamise tase tunduvalt nõrgem. Samas näitab kõrge vastamatajätmise protsent ettevõtjate ja elanike nõrgemat sidet kolmanda sektoriga.

Kolmest huvigrupist suurimat usaldust naudivad omavalitsused, olles ka samas ettevõtjate ning elanike poolt suurima umbusalduse protsendiga. Oodatult usaldavad vallaametnikke  enim teised vallaesindajad.

Ettevõtjad on kõigist sektoritest kõige umbusklikumad ja kahtlustavamad. Hinnates usaldust 3. sektori vastu jätab 33,7 protsenti vastamata, mis näitab ettevõtjate väheseid sidemeid mittetulundussektoriga.

Elanikke iseloomustab nõrgim usalduse tase ja kõrgeim umbusaldamise tase kõigi sektorite vastu. Põhjus peitub ilmselt selles, et nad on vähim informeeritud, kaasatud ning keskmisest passiivseimad. Mida rohkem omavahelist kokkupuudet ja koostööd, seda suurem on usaldus.

Järeldused:

· Üldiselt on usalduse tase teiste sektorite vastu hea. Kõige usaldavam teiste suhtes on mittetulundussektor. Kõige kõrgemat usaldustaset pälvivad aga omavalitsused. Ettevõtjad on üldiselt avalikust ja kolmandast sektorist kahtlustavamad. Samas on kõige madalam usaldamise tase elanike seas. 

· Neist näitajatest järeldub, et usaldamise tase on seda kõrgem, mida enam on partneri kohta teavet, eelnevaid kontakte ja koostööd.

4.3.2.
Sektoritevahelised kontaktid ja koostöö

Kas teil isiklikult on kontakte või kas Te teete koostööd oma valla ...?
	KONTAKTID PIDEVAD
	MTÜdega

(%)
	Omavalitsustega

(%)
	Ettevõtjatega

(%)

	MTÜd(
	18,9
	55,6
	14,4

	KOV(
	26,7
	-
	30,8

	Ettevõtjad(
	8,1
	20,9
	16,3

	Elanikud(
	3,3
	17,2
	8,3

	KONTAKTID PUUDUVAD
	MTÜdega

(%)
	Omavalitsustega

(%)
	Ettevõtjatega

(%)

	MTÜd(
	28,9
	17,8
	33,3

	KOV(
	35,8
	-
	25,0

	Ettevõtjad(
	72,1
	33,7
	32,6

	Elanikud(
	74,4
	52,8
	63,3


Sektoritest tehakse kõige enam koostööd omavalitsussektoriga, kes omab nii ressursse ning ka võimu. Eriti tihe on koostöö vallaga MTÜdel, kes ilmselt sõltuvad oma tegevuse rahastamisel suurel määral valla rahakotist. Seega on MTÜde jaoks hädavajalik, et vald neid tunneks, teaks ja tunnustaks. Ettevõtjatest on vallaga pidevas kontaktis viiendik.  Samas üle poolte elanikest ei oma vallavalitsusega mingeid kontakte.

Oma valla mittetulundussektoriga suhtleb kõige enam omavalitsus (26,7%), samas on ettevõtjate ja elanike kontaktid MTÜdega väga väikesed ning ligi ¾ puuduvad täiesti. 

Võrgustumise suhteliselt nõrka taset näitavad ettevõtjate sidemed ettevõtjatega – kõigest 16,3% ning MTÜde kontaktid teiste MTÜdega, mis on pidevad vaid viiendiku (18,9%) puhul.  Teiste oma sektori organisatsioonidega ei tee üldse koostööd 32,6 % ettevõtjatest ning 28,9% MTÜdest.

Kui paljude oma valla ettevõtjatega on Teil kontakte või teete koostööd? 

Ettevõtjad ettevõtjatega – üldiselt on võrgustumise tase nõrk. 36% omab kontakte kuni 3 ettevõttega, 20,8 kuni viiega. Enam kui kümnega (siin võiks rääkida juba tõsisest võrgustumise tasemest) on kontakte alla 10%. 32 % ei oma teiste ettevõtjatega  üldse kontakte.

Teiste ettevõtjatega kontakte omavate ettevõtjate puhul võib 14% puhul rääkida sisulisest koostööst (infojagamine, äriprojektid ja koostöö).

MTÜdest oli 66,7%  kontakte oma valla ettevõtjatega. Pigem oli kontakte sel puhul ka rohkem kui 1 ettevõtjaga – pooltel vähemalt 2-3 ettevõtjaga ning 4-10 ettevõtjaga 31,6%. Ilmselt on MTÜd oma tegevuses kuigivõrd sõltuvad lähimate ettevõtjate sponsorlusest ja abist.

Kontaktide olemuse osas räägiti 18 juhul sponsorlusest, 16 puhul osteti teenust või kaupa, 17 vastused viitasid sisulisele koostööle. Laias laastus võibki kontaktid võrdsetel alustel jagada neisse kolme liiki.

Omavalitsuste esindajaist omab kontakte ettevõtjatega 75%, neist kuni kolmega 42,2%, kuni viiega 70% ning enamatega 30%. Kontaktide iseloom on valdavalt seotud ametialaste ülesannete täitmisega ning info ja teabe andmisega. Suur osa kontakte on seotud hangetega ning teenuste ostmisega. Vähemal määral märgiti ära ka isiklikku laadi suhtlust. Vaid kahel korral mainiti koostööd arendustegevuse planeerimisel.  

Kui paljude oma valla mittetulundusühingutega on Teil kontakte või teete koostööd?  

MTÜdest 71,1 omasid üldse kontakte teiste oma valla mittetulundusühingutega, neist 79,7%  1 - 3 oma valla MTÜga ning vaid 15,8 rohkematega. Seega kohaliku tasandi võrgustumine on ka kolmandal sektoril suhteliselt nõrk.

Peamine koostöövorm on ühised üritused, mida mainis 42 (66%) teiste MTÜdega kootöö tegijat. 14 juhtumil (22%)  oli tegemist peamiselt info ja kogemuste vahetusega. Vaid 4 juhul (6%) mainiti ühiste projektide koostamist ja läbiviimisist. Mitte üheski vastuses ei kajastunud koostööd arengukava väljatöötamisel.  

Üldse tegi koostööd MTÜdega 28% ettevõtjaist, neist 2/3 omas koostööd ainult 1 MTÜga. Kolmandiku puhul ollakse ise MTÜ liige. Ülejäänute puhul on tegemist sponsorluse, infovahetuse või pakutakse teenust/toodet. Seega horisontaalsest võrgustumisest kohaliku era ja  mittetulundussektori vahel on asi kaugel. 

Ettevõtjate puhul võib märgata ka teatud vastuolu eelnevate vastustega – varem deklareeris 42% vastanuist oma kuulumist mõnesse mittetulundusühingusse. Antud juhul võib oletada, et vähemalt 1/3 erasektori esindajaist kuulub küll mõnda MTÜsse, kuid on seal formaalne või passiivne liige.

Omavalitsuste esindajaist omab kontakte mittetulundussektoriga 64,2% vastanuist, neist kuni kolmega 57,1%, kuni viiega 76,6 % ning enamatega 24%. 

Vallaesindajad näevad end eelkõige abistaja ja nõustaja rollis. Antakse infot ning aidatakse projektide kirjutamisel. Samuti toetatakse MTÜsid rahaliselt ning praktilistes küsimustes (transport, ruumid jne).  Palju mainiti ka kolmanda sektori üritustel osalemist, pisut vähem ühist korraldamist. Ühisest arengu planeerimisest ei olnud juttu.

Järeldused:

· Kõige populaarsemaks koostööpartneriteks kõikidele huvigruppidele on kohalik omavalitsus. Samas pole sugugi hea, et kõige väiksem on valmisolek  koostööks kolmanda sektoriga - tõsi vahed on suhteliselt väikesed. 

· Nii ettevõtjate kui ka mittetulundusühingute sektorisisene koostöö on üldiselt nõrk. Seevastu kontaktid vallavalitsusega on MTÜdel ja ettevõtjatel tunduvalt tugevamad, eriti võrreldes elanikega, kellest vaid pooled suhtlevad oma  vallavalitsusega.

· Ka horisontaalsest võrgustumist kohaliku era- ja  mittetulundussektori vahel on vähe. Koostöö on pigem juhuslikku või praktilist kui sisulist laadi.

4.3.3.
Valmisolek ja tingimused koostööks

Kellega alljärgnevatest Te põhimõtteliselt oleksite valmis oma piirkonna heaks koostööd tegema?
	
	
	MTÜ
	KOV
	Ettevõtja
	Elanik
	Kokku

	1
	Oma vallavalitsuse töötajatega
	1,3
	1,2
	1,8
	1,8
	1,5

	2
	Oma valla ettevõtjatega
	1,5
	1,3
	1,6
	1,8
	1,57

	3
	Oma valla mittetulundusühingute esindajatega
	1,4
	1,4
	1,9
	1,9
	1,65

	4
	Naabervaldade ettevõtjatega
	1,9
	1,8
	2,1
	2,3
	2,03

	5
	Naabervallavalitsuste töötajatega
	1,9
	1,5
	2,4
	2,4
	2,03

	6
	Naabervaldade mittetulundusühingute esindajatega
	1,6
	1,8
	2,3
	2,4
	2,1


* numbrid tabelis näitavad aritmeetilist keskmist, kus etteantud skaalal oli võimalik küsitletutel võimalik vastusevariantide “1” (jah, kindlasti), “2” – (pigem jah), “3” – (pigem ei) ja  “4” (ei, kindlasti mitte). Skoor “2,5” tähendaks antud kontekstis neutraalset suhtumist, alla 2,5 positiivset, üle 2,5 pigem eitavat suhtumist.
On positiivne, et suhtumine võimalikesse koostööpartneritesse on hea – kõik partnerid on üldjuhul kohalikesse koostööprojektidesse kaasatavad.

Kõige populaarsemateks koostööpartneriteks kõigi huvigruppide jaoks on kohalik omavalitsus. Seda ilmselt mitmel põhjusel – nende käes on materiaalsed ressursid ja pädevus ning kogemused kohaliku elu edendamiseks; võimalik, et arvatakse, et nende otsustest sõltub areng kõige rohkem. Vaid ettevõtjad eelistavad pisut enam koostööd teiste ettevõtjate, kui vallavalitsuse töötajatega. 

On aga huvitav, et MTÜ-d eelistavad veidi enam koostööd vallavalitsuse, kui teiste MTÜ-dega. Vahed eelistustes ei ole statistilises mõttes küll suured, kuid iseloomustavad pigem kalduvust kohalike vertikaal-, mitte horisontaalsuhete kasuks. Ehk siis pigem hierarhilised võimusuhted, mitte aga partnerlusel põhinevad koostöösuhted.

Ei ole sugugi positiivne näitaja, et MTÜ-d on paraku kõige vähem populaarsed võimalikud koostööpartnerid, v.a. nende endi seas. 

Naabervaldade sihtrühmade osas tuleb märkida, et nende puhul on skoor keskmiselt poole punkti võrra madalam – kui oma valla võimalike partnerite puhul on vastused vahemikus “jah, kindlasti/ pigem jah”, siis väljaspool valda on keskmiseks hindeks “pigem jah”.

Millistel tingimustel Te oleksite valmis koostööd tegema? Kui olulised on Teie jaoks osalemise juures järgmised tingimused?
	
	
	MTÜ-d
	KOV
	Ettevõtja
	Elanik
	Kokku

	1
	Et minu vald saaks sellest kasu
	1,4
	1,5
	1,6
	1,56
	1,5

	2
	Et minu küla saaks kasu
	1,4
	1,6
	1,7
	1,5
	1,5

	3
	Et kõik huvigrupid saaksid võrdselt kasu
	1,6
	1,5
	1,7
	1,6
	1,6

	4
	Et teised osalejad võtavad teid täisväärtusliku partnerina
	1,6
	1,6
	1,6
	1,6
	1,6

	5
	Et osaleb meeldiv seltskond 
	1,5
	1,8
	1,7
	1,5
	1,6

	6
	Et juhtimine ei oleks autoritaarne
	1,7
	1,6
	1,8
	1,7
	1,7

	7
	Et mulle tekkivad kulud kompenseeritakse
	1,8
	2,0
	1,8
	1,7
	1,8

	8
	Et keegi, näiteks mõni isik või huvigrupp, ei domineeriks  
	1,8
	1,8
	2,0
	1,9
	1,9

	9
	Et minu tööd tasustatakse
	2,2
	2,4
	1,6
	1,9
	2,1


* numbrid tabelis näitavad aritmeetilist keskmist, kus etteantud skaalal oli võimalik küsitletutel võimalik vastusevariantide “1” (väga oluline), “2” – (pigem oluline), “3” – (pigem ebaoluline) ja  “4” – (üldse mitte oluline). Skoor “2,5” tähendaks antud kontekstis neutraalset suhtumist, alla 2,5 positiivset, üle 2,5 pigem eitavat suhtumist.

Et elukohajärgne vald ja küla (asula) saaks koostööst kasu – need on kaks kõige olulisemat tingimust, mida peetakse koostöö puhul silmas. Põhimõtteliselt on see ka arusaadav, mille muu, kui oma kodukandi arendamise jaoks laiemas mõttes koostööd vaja teha ongi. On aga oht, et suuremat hulka partnereid (asulaid, valdu) eeldavate projektide puhul võib iga osavõtja hakata eelkõige silmas pidama omaenese (koha) kasu, nägemata tervikut. See on halb juhul, kui üksikosade (asulate, valdade) tulud sõltuvad eelkõige sellest, kuivõrd suudetakse edu saavutada projekti puhul tervikuna, ehk siis juhul, kui mõnede investeeringute mõju on mõeldud ületama külade ja ka valdade piire. 

Ülejäänud punktid iseloomustavad koostööprotsesside atmosfääri, ja ka neid aspekte peetakse piisavalt olulisteks – üksteise (seisukohtade) aktsepteerimist ja demokraatlikku juhtimist, meeldivat seltskonda. Tööd nähakse põhiosas vabatahtlikuna (st mitte tasustatavana), kuid siiski mitte päris ebaolulisena. Vaid ettevõtjad on seadnud töö tasustamise pingereas esimese kolme koostöötingimuse sekka.

Järeldused:

· Positiivne on see, et suhtumine võimalikesse koostööpartneritesse on hea – kõik partnerid on üldjuhul kohalikesse koostööprojektidesse kaasatavad.

· Omavalitsused ei näe teistes sektorites piisaval määral partnerit piirkonna arengu küsimustes. Eriti mittetulundussektoris ei tunnetata võrdset partnerit, vaid pigem abivajajat.

·  Valmisolek koostööks naabervaldadega on oodatult oluliselt väiksem, kui valla sees. Peamiseks kriteeriumiks koostööle on kasu oma külale/vallale. 

4.3.4.
Omavalitsuste vaheline koostöö

Eesti valdade rahvaarv ja muud ressursid (rahalised vahendid, oskused, inimressurss jne.) on keskmiselt pigem väikesed, mistõttu arendustegevus erinevates valdkondades eeldab ka valdade vahelist koostööd. Ka LEADER programmi olulisimaks väärtuseks on eeldatavasti just senisest paremate tulemuste saavutamine valitud prioriteetsetes tegevusvaldkondades, aga seda läbi koostöö, sh erinevate piirkondade vahel. Üldiselt ongi valdade meelestatus omavahelise koostöö suhtes positiivne: väga vajalikuks peab koostööd naabervaldadega 69,2%, pigem vajalikuks 30% vastanutest; ja vaid 1 vastaja ei pea koostööd vajalikuks. 

Niiöelda igapäevaseid koostööpartnereid on teistest valdadest siiski vaid 40% vastanutest, kusjuures põhiliselt tehakse koostööd 1 või 2 vallaga. Vähemalt kolme vallaga omab igapäevast koostööd 12,5% vastanutest. Täiendavalt omab tihedat koostööd partnereid veel 58,3% valdadest, sh vähemalt 3 vallaga 13,3% vastanutest.

Täiesti piisavaks peab senist valdade vahelist koostööd vaid 10,8%, lisaks nendele peab koostööd pigem piisavaks 45% vastanutest. Seevastu pigem ebapiisavaks pidas koostööd 30,8% ja ebapiisavaks 12,5% vastanutest. 

Põhiliselt toimub koostöö ühisürituste (72,5% vastanutest) ja ühiste projektide kaudu (69,2% vastanutel). Olulisteks koostöövormideks on vastanutel olnud täiendavalt:

· Teemakohased arutelud (61,7%);

· Ühised koolitused (47,5%);

· Ühine planeering või arengukava (45%).

Mõnedes valdkondades on vallad sisse seadnud ka teemakohase regulaarse “ümarlaua”, sellist koostöövormi on kasutanud 22,5% vastanutest.

Vähemalt poolte vastanute arvates võiks koostöö naabervaldadega olla tihedam järgmistes vormides:

1. Ühisprojektid (62,5%);

2. Ühine koolitus (56,7%);

3. Ühisüritused (55%);

4. Teemakohased arutelud (54,2%);

5. Ühised planeeringud, arengustrateegiad või –kavad (51,7%).

Seega, edasist koostöö süvendamist nähakse põhiliselt juba toimivates koostöövormides (mõnevõrra on muutunud vaid tähtsuse järjekord). Vähemolulisteks peetakse koostööd ühiselt hallatavate objektide, organisatsioonide või töötajate osas, samuti investeeringute osas ühistesse objektidesse – nendes vormides tehakse ja peetakse edaspidi vajalikuks süvendada koostööd vähem kui kolmandiku vastanute puhul. On igati arusaadav, et nn pehmetes vormides on koostööd hõlpsam teha. Kuid investeeringute puhul võib tekkida oht, et minnakse juba algselt teadlikult seda teed, et võimalikud investeeringud killustada viisil, et iga vald saaks midagi. Mõnedel juhtudel võib see olla täiesti õigustatud (näiteks paljusid piirkondi ja objekte kaasavate turismimarsruutide puhul), kuid mõnedel juhtudel võib olla ka kunstlik.

Juhul, kui koostööd piisavalt (vajalikul, soovitaval määral) ei tehta, on tegemist rea takistustega, milledest mõned võivad olla objektiivset, teised subjektiivset laadi. Neist esimest liiki (objektiivsed) takistused eeldavad, et tehakse vajadusel piisaval määral kulutusi ja/või arvestatakse nendega kui reaalselt eksisteerivate asjaoludega; ehk siis, mõnedel juhtudel on eesmärgi saavutamine võimalik erinevaid teid pidi. Teise rühma, nö subjektiivsete takistuste käsitlemine eeldab aga kujunenud hoiakute, arusaamade jne. muutmist või eriarvamuste (näiteks isikute vahelised ebakõlad) lahendamist süstemaatilise selgitustöö ja pädevate argumentide abiga. Järgnevas tabelis.

Enim (80,8%) on takistusena märgitud ressursside nappust, see takistus on aga ilmselt seotud tähtsuselt 3ndana nimetatuga – “et esmalt tuleb enda asjad joonde seada ja siis alles teiste valdadega midagi ühiselt teha (62,5% vastanute arvates). Seega põhiliselt peetakse valdade vahelist koostööd veel pigem omavalitsuse lisategevuseks, mitte üheks oluliseks põhieesmärkide saavutamise vahendiks. On aga ilmselt valdkondi, kus valdade vaheline koostöö ei ole obligatoorne, kuid on ka piisavalt valdkondi, kus seda tuleks pidada mitte asjaks iseeneses, vaid just nimelt vahendiks. Vastavalt sellele, millise tegevusvaldkonnaga programmi LEADER raames tegelema hakatakse, võib just nimelt ressursside nappus olla mitte takistuseks, vaid koostöö ajendiks.

Tähtsuselt teise takistusena (73,3%) on nimetatud koostöötraditsiooni puudumist – ja kavandatav programm seda lünka täitma hakkabki.

Neljandana märgitud takistus (60,8%) viitab paljuski Eesti maa-asustuse omapärale – väikesed asulad, hõre asustus, töö- ja teenindusalane (pendel)ränne pigem linnadesse ja suurematesse keskustesse kui nende asulate omavaheline liikumine. Lisaks takistab omavahelist suhtlemist ja ka koostööd sageli ühendusteede ja ühiskondliku transpordi ebapiisavus. Sunniviisiliselt valdu omavahel koostööd tegema panna ei ole mõtet ja sageli ongi asustusest tingitud omavaheline läbikäimine põhjuseks ja objektiivseks tingimuseks, millega tuleb arvestada ja eeldatavasti on koostööpiirkondade moodustamisel neid aspekte juba eelnevalt ka arvestatud. Mõnede valdkondade – näiteks turismimarsruutide – kujundamisel ei oma aga objektiivsetest asjaoludest tingitud vähene suhtlus sedavõrd tähtsust, kui, siis teede kvaliteet.

Tähtsuselt viies ja kaheksas takistus – poliitilised ja isikute vahelised erimeelsused (vastavalt 47,5 ja 44,2%) on iseloomult subjektiivsed, st hea tahte puhul kõrvaldatavad. Kus need takistused reaalselt eksisteerivad, võivad nad nurjata kõik head kavatsused, seega tuleb meeskondade juhtidel neid aspekte pidevalt jälgida.  Tähtsuselt seitsmes takistus on põhiliselt samastatav 1 ja 3 takistusega, tulenedes paljuski sellest, mida üldse koostööks peetakse ja kuivõrd seda üldse vajalikuks peetakse, ehk siis need takistused on käsitletavad omaette rühmana ja nendele lahenduste leidmine samuti. Kuues takistus – elanike hoiakud, et kindlasti peab oma valla investeering aset leidma ka oma valla pinnal (47,5%) on takistus, mis on kõrvaldatav – nagu paljud teisedki – vaid sihipärase selgitustöö raames.

Siinkohal tulebki peamise soovitusena märkida, et kõik need ja võimalikud muud esilekerkivad koostöötakistused vajavad nende kõrvaldamiseks või leevendamisekski häid argumente; need on iseenesest täiesti olemas, kuid vajavad korrastatud ja selgel viisil koondamist, vormistamist ja sihtrühmadele edastamist.

Millised tegurid takistavad Teie arvates naabervaldade vahelist koostööd?

	
	
	Oluline takistus, %
	Täiendavalt oluline takistus, %
	Takistused kokku, %

	1
	Ei jätku vahendeid/ ressursse
	45,8
	35
	80,8

	2
	Puudub koostöö traditsioon
	23,3
	50
	73,3

	3
	Valdade jaoks on tähtsam kõigepealt enda omavalitsus välja arendada ja alles seejärel hakata tegelema omavahelise koostööga
	22,5
	40
	62,5

	4
	Hea transpordiühenduse puudumine/ kaugus
	28,3
	32,5
	60,8

	5
	Poliitilised tegurid, näiteks omavalitsuste, volikogude erinevad parteilised kuuluvused, vms.
	17,5
	30
	47,5

	6
	Meie valla valijad/ elanikud ei toetaks, kui koostöö raames tuleks toetada mõne objekti rajamist naaberomavalitsusse
	11,7
	35,8
	47,5

	7
	Praegust koostööd peetakse piisavaks
	11,7
	33,3
	45

	8
	Isikutevahelised ebakõlad
	11,7
	32,5
	44,2

	9
	Valdadel on liiga erinevad huvid 
	14,2
	29,2
	43,4

	10
	Meie vald oleks koostööst huvitatud, aga naabervallad mitte eriti 
	6,7
	22,5
	29,2

	11
	See ei ole meie vallale kasulik, naaberomavalitsused saaksid koostööst rohkem kasu kui meie vald
	3,3
	18,3
	21,6

	12
	Rahvuslikud/ kultuurilised erinevused naabervaldadega
	4,2
	10,8
	15


Järeldused:

· On olemas teatud hulk koostöökogemust ja põhimõtteliselt positiivne meelestatus koostöö suhtes. Omatakse kogemusi põhiliste koostöövormide suhtes, mis ilmselt LEADER-i raames olulised. 

· Valdadevahelise koostöö osas eksisteerib lõhe üldise positiivse suhtumise -  70% omavalitsusesindajaist pidas koostööd naabervaldaega väga oluliseks – ning tegelikkuse vahel - vaid  40% vastanuist tunnistasid reaalselt toimivat koostööd naabervaldadega. Eriti vähe nimetati näiteid ühist vastutust eeldavast koostööst nagu näiteks investeeringuobjektide või organisatsioonide ühine haldamine.
· Arvestades, et LEADER tegevuspiirkondades hakkab olema keskmiselt rohkem kui paar-kolm valda, tuleb asuda teatud valdkondades koostöölisi kontakte looma ja lihvima. 

· Põhiliselt peetakse valdade vahelist koostööd pigem omavalitsuse lisategevuseks, mitte üheks oluliseks põhieesmärkide saavutamise vahendiks. Siin on väljakutseks leida viisid suhtumise muutumiseks, et tulevikus vähendada ressursside killustatust ja sellega tekkivat koormust omavalitsuste eelarvele.
4.4. Maapiirkondade vajadused

Antud peatükk analüüsib, milliseid vajadusi nähakse oma vallas ning milliste tegevusvaldkondade toetamine aitaks eri sektorite meelest kaasa valla arengule.

Kui olulised on Teie arvates Teie valla jaoks järgmised tegevussuunad?

	
	MTÜ
	KOV
	Ettevõtja
	Elanik
	Kokku

	Elukeskkonna parandamine
	1,8
	1,7
	1,98
	1,7
	1,8

	Piirkonna konkurentsivõime tõstmine tootmises ja teeninduses
	2,1
	2,0
	1,98
	2,1
	2,1

	Loodus- ja kultuuriressursside parem kasutamine
	2,8
	3,0
	3,05
	3,0
	3,0

	Kohalike toodete väärtustamine
	3,3
	3,3
	3,00
	3,1
	3,2


* numbrid tabelis näitavad aritmeetilist keskmist, kus etteantud skaalal oli võimalik küsitletutel võimalik vastusevariantide “1” (väga oluline), “2” – (pigem oluline), “3” – (pigem ebaoluline) ja  “4” – (üldse mitte oluline). Skoor “2,5” tähendaks antud kontekstis neutraalset suhtumist, alla 2,5 positiivset, üle 2,5 pigem eitavat suhtumist.

Kõige populaarsemaks vastuseks, ja seda kõikide sektorite lõikes oli, et oma valla jaoks on olulisimaks tegevussuunaks variant “Elukeskkonna parandamine”, teiseks eelistuseks “Piirkonna konkurentsivõime tõstmine tootmises ja teeninduses”. Huvitaval kombel said mõlemad ülejäänud variandid – “Loodus- ja kultuuriressursside parem kasutamine” ja “Kohalike toodete väärtustamine” keskmiselt ühe koha võrra vähem eelistuspunkte, samas, kui neid eelistusi võib tinglikult lugeda just 2. eelistuse (Piirkonna konkurentsivõime tõstmine) kindlaimaks saavutamise viisiks. See tähendab, et just panustamist oma piirkonna tugevustele ja eeldustele (loodus- ja kultuuriressursid) ning oma piirkonna spetsialiteedi (näiteks kohalikud tooted) väljaarendamist peetakse  kaasajal olulisimateks teguriteks piirkonna (majandusliku) konkurentsivõime parandamisel. Kui nüüd selgub, et konkurentsivõime tõstmist peetakse tähtsaks, aga (piirkonna) loodus- ja kultuuriressursside paremat kasutamist ja kohalike toodete väärtustamist mitte, ei ole see kooskõlas praegusajal Euroopa regionaalpoliitikas tulemuslikemaks ja soosituimaks peetavate põhimõtetega. Ehk siis, nende seoste lahtiseletamine kohalikele (olemasolevatele ja võimalikele) arendustegelastele on oluline – praegu käsitletakse  loodus- ja kultuuriressursside paremat kasutamist ja kohalike toodete väärtustamist ilmselt pigem kitsalt loodushoiu ja kultuurialase tegevuse sfääri kuuluvaiks.

Kuivõrd oluliseks Te peate järgmiseid tegevusvaldkondi oma valla jaoks?

Kõik sektorid on ühel meelel, et noortele maal arenguvõimaluste tagamist tuleks pidada kõige eelistatavamaks tegevusvaldkonnaks, suhteliselt üksmeelsed ollakse ka pingereas kahe järgmise punkti – töökohtade loomise/säilitamise ja loodushoiu osas. Kui töökohtade osas on selle variandi asetumine pingerea tippu eeldatav, siis loodushoiu sedavõrd kõrge reiting vajaks täpsemat lahtimõtestamist (paraku seda selle küsimustiku abil ei saa teha). Ka 3 viimase eelistuse - uute kohalike toodete väljaarendamise, teiste piirkondade kogemuste ülevõtmise ja kohalike toodete ühisturustuse korraldamise osas on sektorite vahel suur üksmeel. Selle põhjal võib väita, et väga suuri erimeelsusi eri huvirühmade vahel tulla ei saa.

Eelnevalt nimetatud 3 viimase eelistuse selge eraldumine näitab aga, et uute kohalike toodete väljaarendamise kui spetsialiseerumisele ning konkurentsieelise väljaarendamisele suunatud, innovaatilise ja suuremaid oskusi nõudva tegevuse (pt 20), väljastpoolt oskuste sissetoomise kui õppimise (pt 21) ja kohalike toodete ühisturustuse korraldamise kui reaalset koostööd nõudva tegevuse (pt 22) suhtes ollakse pigem ebalevad ehk siis nende olulisust peetakse väikseimateks. Üldiselt ongi pingereas eespool valdkonnad, mida on probleemvaldkondadena juba pikemat aega esiplaanil hoitud ja oma senistes käsitlustes on üsnagi triviaalsed, ehk siis domineerib pigem probleemi-, mitte võimalusekeskne lähenemine.
Etteantud nimistust puuduvate valdkondadena nimetati kõige sagedamaini infrastruktuuri (eelkõige teede), ühistranspordi, turvalisuse, hariduse kättesaadavuse ja kvaliteedi parandamist ning põllumajanduse ning erinevate sotsiaalvaldkondade arendamist.

	
	
	MTÜ
	KOV
	Ettevõtja
	Elanik
	Kokku

	1
	Noorte arenguvõimaluste toetamine
	1,3
	1,3
	1,4
	1,4
	1,4

	2
	Kohalike töökohtade loomine ja säilitamine
	1,5
	1,3
	1,4
	1,4
	1,4

	3
	Looduskeskkonna hoidmine
	1,4
	1,3
	1,4
	1,5
	1,4

	4
	Laste ja noorte ettevalmistamine tööeluks
	1,4
	1,4
	1,5
	1,5
	1,5

	5
	Elanike täiendõpe ja oskuste tõstmine
	1,4
	1,6
	1,7
	1,5
	1,6

	6
	Külade ja asulate välisilme parandamine
	1,4
	1,5
	1,6
	1,6
	1,6

	7
	Väikeettevõtluse toetamine 
	1,5
	1,6
	1,5
	1,6
	1,6

	8
	Uute teadmiste toomine piirkonda
	1,5
	1,5
	1,6
	1,7
	1,6

	9
	Koostöö tugevdamine elanike vahel
	1,4
	1,5
	1,8
	1,8
	1,6

	10
	Elanike ettevõtlikkuse tõstmine 
	1,6
	1,5
	1,6
	1,7
	1,6

	11
	Majandustegevuse arendamine kohaliku ressursi baasil
	1,5
	1,6
	1,7
	1,8
	1,7

	12
	Teenuste kättesaadavuse parandamine
	1,7
	1,6
	1,8
	1,7
	1,7

	13
	Kohalike traditsioonide edasiarendamine
	1,6
	1,7
	1,8
	1,7
	1,7

	14
	Spordirajatiste loomine ja/ või korrastamine
	1,7
	1,6
	2,0
	1,7
	1,7

	15
	Koostöö tugevdamine kohalike ettevõtjate vahel
	1,6
	1,6
	1,8
	1,8
	1,7

	16
	Kohaliku kultuuri- ja ajaloopärandi parem kasutamine
	1,7
	1,8
	1,8
	1,8
	1,8

	17
	Teenuste loomine erivajadustega elanikele
	1,8
	1,7
	1,9
	1,7
	1,8

	18
	Võimaluste loomine turismi- ja puhkemajanduseks
	1,7
	1,7
	1,8
	1,9
	1,8

	19
	Elanike harrastusvõimaluste parandamine
	1,8
	1,8
	1,9
	1,8
	1,8

	20
	Uute kohalike toodete väljaarendamine
	1,9
	2,0
	2,0
	2,0
	2,0

	21
	Teiste piirkondade kogemuste ülevõtmine
	2,0
	2,0
	1,9
	2,0
	2,0

	22
	Kohalike toodete ühisturustuse korraldamine
	2,0
	2,0
	2,1
	2,0
	2,0


* numbrid tabelis näitavad aritmeetilist keskmist, kus etteantud skaalal oli võimalik küsitletutel võimalik vastusevariantide “1” (väga oluline), “2” – (pigem oluline), “3” – (pigem ebaoluline) ja  “4” – (üldse mitte oluline). Skoor “2,5” tähendaks antud kontekstis neutraalset suhtumist, alla 2,5 positiivset, üle 2,5 pigem eitavat suhtumist.
Järeldused:

· Teemavaldkondade eelistustest võib järeldada, et olulisemad on maaelanikele tunnetatud probleemvaldkonnad, mitte aga konkreetsemaid  lahendusi pakkuvad valdkonnad.

· Piirkonna vajadusi detailsemalt hinnates ilmneb, et muret tuntakse eelkõige noorema põlvkonna võimaluste üle olla konkurentsivõimeline ning  leida maapiirkonnas tööd. Samuti peetakse oluliseks maapiirkondadele omase puhta looduskeskkonna hoidmist ning elukeskkonna kvaliteedi tõstmist.

· Eelistusterea tagumine ots teeb siiski murelikuks, kuna see viitab majandusliku ühistegevuse ning uuenduste alahindamisele. Tekib küsimus, kust need töökohad tulevad, kui mitte uute toodete ja teenuste väljaarendamisest ning  koostööst nende turustamisel.  

· Nagu ka mitmed eelmised küsimused on näidanud, suhtutakse koostöösse üldiselt positiivselt, kuid samas ei tunnetata selles üht olulisimat edu eeltingimust. Nii on kootööle viitavad vajadused siingi pingereas pigem keskel kui eespool. Eriti iseloomustab koostöö alahindamine ettevõtjaid.

4.5.
Valmisolek LEADER-tüüpi meetmeks

4.5.1.
Valmisolek strateegiaprotsessis osalemiseks

Kas olete valmis LEADER´i raames kaasa lööma piirkonna strateegia koostamises ja elluviimises (osalema projektides ja planeeritud tegevustes)?

	STRATEEGIA KOOSTAMISES
	MTÜd (%)
	KOV (%)
	Ettevõtjad (%)
	Elanikud (%)

	JAH
	81,1
	76,6
	65,1
	46,1

	EI
	11,1
	11,7
	19,8
	28,9

	Raske öelda
	7,8
	11,7
	15,1
	25,0

	STRATEEGIA ELLUVIIMISES
	MTÜd (%)
	KOV (%)
	Ettevõtjad (%)
	Elanikud (%)

	JAH
	75,6
	77,5
	62,7
	51,7

	EI
	15,5
	12,5
	29,1
	24,5

	Raske öelda
	8,9
	10,0
	8,1
	23,9


Liidetud on vastused jah + pigem jah ning  ei + pigem ei.

Positiivne on see, et kõigis sektorites on üldiselt positiivne hoiak strateegia koostamise ja elluviimise suhtes.

Taas kord on kolmas ja avalik sektor rohkem huvitatud piirkondliku strateegia koostamisest ja elluviimisest. Siinkohal aga pole erinevus ettevõtjate huviga nii suur kui paljudel varasemate küsimuste puhul. 

Kõnekaks näitajaks on “raske öelda” ehk vastamata jätmine. Oodatult on see suurim elanike seas, kes on selgelt teemaga vähem kursis ega võta seetõttu seisukohta.  Samas on elanikest pooled piirkondliku strateegia koostamisest ja elluviimisest huvitatud, mis on positiivselt kõrge protsent.

Ettevõtjad on kõhkleval seisukohal strateegia koostamise osas. Poole rohkem kõhklevad nad strateegia elluviimisel, nähes võrreldes teiste sektoritega endal strateegia rakenduses kõige vähem rolli. See on hoitav märk, et paljud ettevõtjad ei pea LEADERit “oma programmiks”.

Kui kolmas ja erasektor näeb endal suuremat rolli strateegia kujundamisel kui elluviimisel, siis avalikul sektor eelistaks pigem võtta ellurakendaja rolli.  Tundub, et omavalitsused on valmis suuremaks vastutuseks. Lisaks ei heiduta neid nii palju finantsilised kohustused.

Millistel tingimustel olete valmis LEADER´i strateegiaprotsessis osalema?
	
	MTÜ, %
	KOV, %
	Ettevõtjad, %

	+ oluline; - mitteoluline; ? ei oska öelda 
	+
	-
	?
	+
	-
	?
	+
	-
	?

	Et osalejad võtavad täisväärtusliku partnerina
	80
	9
	11
	84
	6
	10
	86
	4
	10

	Et juhtimine ei oleks autoritaarne
	80
	11
	9
	82
	10
	8
	78
	10
	12

	Et kõik huvigrupid saaksid võrdselt kasu
	84
	8
	8
	87
	7
	6
	82
	6
	12

	Et minu vald saaks sellest kasu
	90
	2
	8
	92
	1
	7
	90
	2
	8

	Et minu küla saaks kasu
	89
	2
	9
	86
	7
	7
	88
	4
	8

	Et minu tööd tasustatakse
	61
	26
	13
	54
	38
	8
	70
	22
	8

	Et mulle tekkivad kulud kompenseeritakse
	79
	11
	10
	70
	22
	8
	80
	12
	8


Strateegia protsessis osalemise juures on kõigi sektorite jaoks ühtviisi oluline, et oma vald (90-92%) ning ka oma küla (86-89%) saaks sellest kasu. Ilmselt on see peamisi motivaatoreid, mis innustavad eri huvigruppe osalema.

Olulisuselt järgmine näikse olevat strateegiaprotsessi kvaliteet – kõigi huvigruppide jaoks on oluline, et neid võetaks võrdsete partneritena (80-86)  ning et juhtimine oleks demokraatlik (78-82). Kümnendik vastanuist on siiski harjunud ka autoritaarsema juhtimisstiiliga.

Pisut vähem oluline on strateegiaprotsessis osalemise eest tasustatud saamine. Kõige vähem oluline on see avaliku sektori jaoks (54%). Ilmselt peavad paljud seda oma igapäevase töö osaks. Kolmandast sektorist tahaks tasustatud saada 61%; veerand vastanuist ei pea seda oluliseks. Ilmselt on 3. sektor harjunud rohkem vabatahtlikku tööd tegema. Oodatult on erasektor kõige vähem valmis tasustamata panust andma 70% vastanuist peavad tasu oluliseks ning vaid viiendik mitte.

Kulude kompenseerimist peavad oluliseks kolmas ja erasektor - vaid kümnendik on nõus ise kulusid kandma. Omavalitsustöötajad on siis kümne protsendipunkti võrra järeleandlikumad – ilmselt tekiks neil ka isiklikke kulusid vähem, kuna strateegiaprotsessid on sageli osa tööülesannetest.
Kas on veel mingisuguseid tingimusi, mida peate oluliseks, et oleksite valmis strateegiaprotsessis osalema?
Lisatingimustena peeti oluliseks järgmist:

· Et poliitilised erimeelsused ei oleks domineerivad.

· Et oleksid tugevad eestvedajad.

· Et oleks reaalsed ja nähtavad tulemused.

· Et oleks rohkem infot.

· Et antaks lisakoolitust.

· Et ei hakkas segama põhitööd.

· Et oleks praktiline väljund valla ja küla arengusse.

· Et antakse lai tegutsemisväli.

· Et oleksin piisavalt pädev.

· Et ta ei upuks bürokraatiasse, et asi tõesti toimiks.

· Et oleks kellegi poole pöörduda, et ei tunneks ennast üksi.

· Et ei oleks kaotajaid, s.t. rahast ilma jääjaid.

· Et eesmärk oleks selge ja realistlik.

· Et ettevalmistuse käigus ei pärsitaks kohalikku initsiatiivi. 

· Et kõik osalejad tahaksid koostööd teha.

· Et oleks hea seltskond ja üksteisemõistmine.

Tingimustes, mis avatud küsimuse raames strateegiaprotsessile esitati on mõningaid erisusi sektorite kaupa. 

Ettevõtjad rõhutasid mitmel korral, et neil napib aega. Paljud ei pidanud ka piirkondliku strateegia koostamist ettevõtjate  ülesandeks. “Tehku seda tööd need, kes selleks seatud, vald, ministeerium ja teised.”  Samuti väljendus mitmes vastuses hirm saada jällegi katteta lubadusi. Strateegiaprotsessis osalemisest huvitatutel on peamisteks nõudmisteks protsessi kvaliteet “väga tugevad eestvedajad peavad olema, rahvusvaheliste oskustega seltskond” ning tulemuslikkus.

Omavalitsusesindajate lisatingimustest paistab välja suurem kursisolek teemaga. Esiplaanil on tulemuslikkuse, eesmärgistatuse ja kasu tingimus. Kardetakse liiga suurt ettekirjutatust ning piiranguid, bürokraatiat ning toetusressursside nappust. Omavalitsused suudavad näha ka lisakoolituse vajadust strateegia kujundamise teemal.

Kolmas sektori lisatingimuse on väga erinevad sõltuvalt vastaja informeeritusest. Mitmel korral kumab läbi mure rahaliste omavahendite puudumise ning strateegiaprotsessiga tekkivate kulude pärast. Selgub ka, et kohati on valesti tõlgendatud LEADER nõudeid. Näiteks arvab üks vastanu, et tegevusgrupis peab osalema 10 000 inimest, kui neil vallas leidub maksimaalselt 50 aktiivset, keda kaasata. 

Millisel viisil olete valmis osalema piirkonna strateegia koostamisel?
	
	MTÜ, %
	KOV, %
	Ettevõtjad, %

	+ JAH; - EI; ? ei oska öelda 
	+
	-
	?
	+
	-
	?
	+
	-
	?

	Osaleksin strateegia koostamise aruteludel
	88
	5
	7
	88
	4
	8
	74
	19
	7

	Olen valmis vedama mõnda töörühma
	45
	44
	11
	43
	48
	9
	27
	57
	16

	Olen valmis väljendama oma huvigrupi arvamusi
	81
	12
	7
	85
	8
	7
	72
	11
	17

	Olen valmis hankima vajalikke andmeid 
	73
	19
	8
	82
	10
	8
	59
	30
	11

	Olen valmis sõnastama strateegia peatükke 
	42
	47
	11
	47
	39
	14
	30
	58
	12

	Annaksin panuse kogutud info analüüsimisse
	76
	15
	9
	78
	13
	9
	64
	27
	9

	Olen valmis osalema strateegia juhtgrupis
	47
	43
	10
	53
	37
	10
	34
	56
	10

	Olen valmis uurima mõne huvigrupi vajadusi
	60
	30
	10
	68
	22
	10
	50
	38
	12


Erinevate huvigruppide vahel valitseb siin üllatavalt suur üksmeel. Pigem nähakse endal rolli  aruteludes osalemises ja huvigrupi esindamises. Vajadusel ollakse valmis ka andmeid hankima. On üsna loomulik, et vallaesindajad peavad kõige enam seda oma rolliks, kuna neid on ka kõige parem ligipääs erinevatele andmekogudele.

Ettevõtjad on kõigis tegevustes pisut tagasihoidlikumad ja ka kõhklevamad, kuid sellele on juba eelnevaist küsimustest mitmeid põhjuseid leitud  - aja- ja huvipuudus ning väiksem usk tulemustesse.

Pisut üllatav on  kolmanda sektori puhul see, et 12 % ei pea vajalikuks oma huvigruppi esindada, mis peaks kodanikeühenduse esmane roll olema. 

Kõik kolm sektorit tunnevad vähest valmisolekut strateegia formuleerimisel ning strateegia koostamise juhtgrupis osalemisel. Kui strateegia sõnastamine ongi  rohkem eksperttöö iseloomuga, siis ohumärgiks on mittevalmisolek juhtgrupis osaleda, kuna see viitab soovile mitte vastutust võtta.

Millisel viisil olete valmis osalema piirkonna strateegia elluviimisel?

	
	MTÜ, %
	KOV, %
	Ettevõtjad, %

	+ JAH; - EI; ? ei oska öelda 
	+
	-
	?
	+
	-
	?
	+
	-
	?

	Võtaksin osa huvipakkuvatest  tegevustest
	91
	1
	8
	92
	1
	8
	80
	9
	11

	Saaksin levitada informatsiooni 
	84
	8
	8
	87
	7
	6
	74
	19
	7

	Osaleksin projektide elluviimisel
	69
	21
	10
	72
	17
	11
	52
	36
	12

	Olen valmis osalema tegevustes vabatahtlikuna
	66
	22
	12
	66
	22
	12
	52
	34
	14

	Aitaksin kaasa projektide koostamisele
	61
	17
	12
	69
	23
	8
	40
	49
	11

	Võiksin osaleda projektide hindamisel
	60
	25
	15
	67
	21
	12
	56
	30
	14

	Olen valmis organiseerima üritusi
	59
	30
	11
	53
	36
	11
	38
	50
	12

	Taotleksin projekti(de)le rahastust.
	49
	40
	11
	44
	43
	13
	29
	60
	11

	Olen valmis ise koostama projekte
	32
	57
	11
	28
	59
	13
	14
	75
	11

	Olen valmis juhtima projekte
	32
	56
	12
	28
	62
	10
	19
	68
	13


Ka antud küsimuses on kõigi sektorite eelistused sarnased. Jällegi on valmisolek suurem väiksemat pingutust ja vastutust nõudvaid rolle võtma.  Valdav enamus on valmis  osalema  üritustel ja tegevustes, mis neile huvi pakuvad, ka info levitamine tundub jõukohane.

Samas hirmutab vastanuid projektide koostamine ja juhtimine. Vaid kolmandik (32%) MTÜdest, 28% vallaesindajaist ning kõigest 19% ettevõtjaist on valmis LEADER meetme raames projekte rakendama. Kindlasti peegeldavad need protsendid osalt hirmu bürokraatia ees ning teisalt finantsraskusi projektide eelfinantseerimisel. 

Pigem soovitakse projektides osaleda või kaasa rääkida nende koostamise juures, äärmisel juhul olla taotleja, kui projekt kellegi teise poolt kirja pandud on. Ettevõtjate valmisolek jääb kõigis punkides 10-20 protsendipügalat nõrgemaks.

Rõõmustava üllatusena on 52-66% vastanuist valmis tegema vabatahtlikku tööd. Samas kolmandik ettevõtjaist ning viiendik valla ja MTÜ esindajaist ei ole kindlasti mitte nõus vabatahtlikku tööd tegema. Mittetulundussektori puhul on selline tulemus pisut üllatav.

Järeldused:

· Huvigruppide valmisolek LEADER-tüüpi strateegiaprotsessis osalemiseks on üsna hea kõigi kolme peamise huvigrupi seas. Oodatult jääb huvi pisut väiksemaks ettevõtjate hulgas.

· Strateegia rakendamise eest on kõige kindlamalt nõus vastutust võtma kohalik omavalitsus. Siin peitub ka võimalik oht, et omavalitsused püüavad rakendusfaasis liialt domineerida. Kuna nende käes on ka rahalise hoovad omaosaluste näol, siis võib juhtuda, et just omavalitsused otsustavad, milliseid investeeringuid teha ja milliseid mitte. Teiste osapoolte, eriti kolmanda sektori, eelistused võivad jääda tähelepanuta. 

· Tingimustest, mis strateegiaprotsessile esitatakse on kindlasti tähtsaim tulemuslikkus ning kasu külale või vallale. Oluliseks peetakse ka strateegiaprotsessi kvaliteeti ning eriti kolmanda ja erasektori puhul kaasnevate kulude katmist.

· Strateegia koostamisel eelistatavad rollid näitavad, et neid, kes on valmis võtma vastutuserikkamaid rolle on  30-50% võimalikest osalejatest. Kõige rohkem on vastutavateks positsioonideks valmis omavalitsusesindajad ning kõige vähem ettevõtjad.

· Ka strateegia elluviimisel on aktiivse rolli võtjad vähemuses.  Projekte on valmis koostama ja rakendama 32% MTÜdets, 28% omavalitsusesindajaist ning vaid 14-19% ettevõtjaist.

4.5.2.
Eelistatavad strateegilised valdkonnad 

Millistes strateegilistes valdkondades olete valmis osalema LEADER´i raames?
	
	MTÜ, %
	KOV, %
	Ettevõtjad, %

	+ JAH; - EI; ? ei oska öelda 
	+
	-
	?
	+
	-
	?
	+
	-
	?

	Piirkonna konkurentsivõime tõstmine tootmises ja teeninduses
	64
	25
	11
	67
	21
	12
	64
	22
	14

	Elukeskkonna parandamine


	84
	8
	8
	88
	4
	8
	67
	18
	15

	Kohalike toodete väärtustamine 


	60
	28
	12
	60
	24
	16
	51
	28
	21

	Loodus- ja kultuuriressursside parem kasutamine
	82
	8
	10
	79
	9
	12
	69
	15
	16


Kolmas sektor eelistas tegutseda valdkonnas „elukeskkonna parandamine”, mis on väga ootuspärane, kuna just vahetu elukeskkonna kujundamine on  jõukohane teema suuremale osale mittetulundusühendustest.  Väikese protsendivahega järgnes teema “loodus- ja kultuuriressursside parem kasutamine”, mis samuti ei üllata, kuivõrd vastanute seas on palju kultuurivaldkonnaga tegelevaid ühinguid ning loodusressurss on maapiirkondade jaoks oluline prioriteet. Ülejäänud kaks teemat said neljandiku võrra vähem toetust.

Ka omavalitsuste esindajad eelistasid ise panustada „elukeskkonna parandamise” valdkonda. Jällegi on see mõistetav, sest kohalik elukeskkond kuulub omavalitsuste põhitegevusse. Teisel kohal on nüüd juba suurema protsendivahega loodus- ja kultuuriressursi kasutamine. 

Ettevõtjate eelistus kuulub just valdkonnale “loodus- ja kultuuriressursside parem kasutamine”. Ilmselt on üheks põhjuseks suhteliselt suur põllumajandustootjate osakaal vastanute seas. Ettevõtjate üldine valmisolek strateegilistes valdkondades osalemiseks on aga oluliselt nõrgem. Arusaamatul kombel ei eelista ettevõtjad neid teemasid, mis on selgelt majandustegevusepõhised, nagu “piirkonna konkurentsivõime tõstmine tootmises ja teeninduses” ning “kohalike toodete väärtustamine”. Samas on ettevõtjate eelistused jagunenud üsna ühtlaselt ning ükski teema ei ole teistest tunduvalt populaarsem. Üsna suur on ka vastust mitte andvate ettevõtjate hulk 14-21%.
Võrreldes küsimusega, kus uuriti teemavaldkondade olulisust piirkonna jaoks, on nüüd langenud teiselt positsioonilt kolmandale „piirkonna konkurentsivõime tõstmine”. Tundub, et vastajatel on raskusi näha endal selles osas rolli või napib  neil ideesid kuidas piikonna konkurentivõimet edendada. See, et ettevõtjad  seda tegevusvaldkonda ei eelista, võib olla märk vähesest valmiolekust innovatsiooniks.  

Teema “kohalike toodete väärtustamine” on kõigi sektorite seas kõige viimane eelistus. Samas just see teemavaldkond aitaks väiketootjail paremini turule pääseda ning oma jõukust kasvatada. Ka mittetulundusühendustele peaks teema teenimisvõimalusi pakkuma. Samas eeldab valdkond tugevat koostööd. Kas siin on tegemist puuduliku koostöövalmidusega või ei hooma vastajad täpselt valdkonna sisu, on raske öelda. Võimalik, et antud valdkonna mitte-eelistamise taga on asjaolu, et antud teema on kitsam kui ülejäänud.

4.5.3.
Eelistatavad tegevusvaldkonnad 

Küsimustikus välja pakutud konkreetsemate tegevusvaldkondade lõikes peeti üldiselt kõiki teemasid asjakohasteks – kõigis teemades olid sõltumata sektorist 40% vastanuist valmis kaasa lööma.  Nagu ikka olid huviprotsendid kümmekond pügalat madalamad ettevõtjate seas.

Kõige enam nähti endal rolli teemades „looduskeskkonna hoidmine” (kõigi sektorite seas esimesel kohal) ja „külade/asulate välisilme parandamine”.

Mittetulundussektori eelistusi iseloomustasid lisaks järgmised teemad: „kohaliku kultuuri- ja ajaloopärandi parem kasutamine” (87%); „kohalike traditsioonide edasiarendamine” (87%); „elanike harrastusvõimaluste parandamine” (86%). Neid valdkondi võib pidada just kolmandale sektorile omasteks. Nimetatud tegevusvaldkonnad näitavad ka selgelt, millisena nähakse strateegiliste valdkondade „elukeskkonna parandamine” ja “loodus- ja kultuuriressursside parem kasutamine” sisu.

Omavalitsuste esindajate pidasid oma prioriteetideks „noorte arenguvõimaluste toetamine”, mis langes kokku elanike omaga. Teistest sektoritest enam väärtustasid omavalitsusesindajad teemat  „uute teadmiste toomine piirkonda”.  

Rõõmustav on see, et ka ettevõtjad ise möönavad, et nad oleksid valmis omavahelist koostööd tugevdama (72%). Ilmselt on maapiirkondade ettevõtjad tugevalt sõltuvad turismist sest 71% vastanuist tahtis kaasa lüüa teemas „võimaluste loomine turismi- ja puhkemajanduseks”.

Millistes konkreetsemates tegevusvaldkondades olete valmis LEADER-i raames kaasa lööma?

	+ JAH; - EI; ? ei oska öelda
	MTÜ, % 
	KOV, %
	Ettevõtjad, %
	Elanikud, %

	
	+
	-
	?
	+
	-
	?
	+
	-
	?
	+
	-
	?

	Koostöö tugevdamine elanike vahel
	77
	12
	11
	77
	11
	12
	65
	23
	12
	65
	23
	12

	Majandustegevuse arendamine kohaliku ressursi baasil
	58
	28
	14
	63
	25
	12
	59
	29
	12
	50
	33
	17

	Külade ja asulate välisilme parandamine
	85
	9
	6
	82
	12
	6
	77
	13
	10
	79
	13
	8

	Noorte arenguvõimaluste toetamine
	79
	11
	10
	80
	9
	11
	62
	21
	17
	73
	15
	12

	Teenuste kättesaadavuse parandamine
	62
	24
	14
	68
	18
	14
	56
	27
	17
	58
	30
	12

	Kohalike töökohtade loomine ja säilitamine
	56
	32
	12
	68
	18
	14
	65
	22
	13
	58
	30
	12

	Elanike harrastusvõimaluste parandamine
	86
	4
	10
	78
	13
	9
	57
	27
	16
	67
	22
	11

	Kohaliku kultuuri- ja ajaloopärandi parem kasutamine
	87
	5
	8
	78
	14
	8
	59
	29
	12
	65
	22
	13

	Spordirajatiste loomine ja/või korrastamine
	75
	16
	9
	71
	20
	9
	58
	34
	8
	64
	27
	9

	Teiste piirkondade kogemuste ülevõtmine
	65
	17
	18
	68
	18
	14
	58
	21
	21
	53
	27
	20

	Uute kohalike toodete väljaarendamine
	50
	36
	14
	46
	35
	19
	48
	34
	18
	42
	39
	19

	Laste ja noorte ettevalmistamine tööeluks
	70
	16
	14
	75
	12
	13
	59
	22
	19
	68
	19
	13

	Väikeettevõtluse toetamine 
	58
	25
	17
	66
	23
	11
	67
	22
	11
	54
	32
	14

	Elanike ettevõtlikkuse tõstmine 
	62
	23
	15
	73
	18
	9
	67
	20
	13
	54
	29
	17

	Looduskeskkonna hoidmine
	89
	2
	9
	88
	8
	4
	77
	11
	12
	80
	12
	8

	Teenuste loomine erivajadustega elanikele
	60
	21
	19
	68
	19
	13
	52
	27
	21
	55
	28
	17

	Võimaluste loomine turismi- ja puhkemajanduseks
	70
	17
	13
	75
	13
	12
	71
	21
	8
	58
	25
	17


	+ JAH; - EI; ? ei oska öelda
	MTÜ, %
	KOV, %
	Ettevõtjad, %
	Elanikud, %

	
	+
	-
	?
	+
	-
	?
	+
	-
	?
	+
	-
	?

	Kohalike traditsioonide edasiarendamine
	87
	4
	9
	74
	13
	13
	65
	19
	16
	67
	21
	12

	Kohalike toodete ühisturustuse korraldamine
	48
	38
	14
	46
	36
	18
	50
	36
	14
	41
	39
	20

	Uute teadmiste toomine piirkonda
	71
	15
	14
	80
	8
	12
	64
	21
	15
	58
	25
	17

	Elanike täiendõpe ja oskuste tõstmine
	71
	18
	11
	77
	11
	12
	61
	30
	9
	60
	28
	12

	Koostöö tugevdamine kohalike ettevõtjate vahel
	66
	22
	12
	67
	19
	14
	72
	16
	12
	56
	26
	18


Kui vaadata kõige vähem huvipakkuvaid teemasid, siis olid nendeks sektoreid läbivalt „uute kohalike toodete väljaarendamine” ja „kohalike toodete ühisturustuse korraldamine”. See on pisut murettekitav märk, kuna antud teemad on kindlasti  piirkonna konkurentsivõime võtmeks 

Ettevõtjatest 30% ei olnud valmis panustama elanike täiendõppesse ja oskuste tõstmisse. Suhteliselt madal on ka valmisolek arendada majandustegevust kohaliku ressursi baasil ning kasutada selleks ära ka kohalikku kultuuri- ja ajaloopärandit. Ettevõtjate vastused viitavad suhteliselt nõrgale valmisolekule uuendusteks ja innovatsiooniks.

Elanikkond tunneb teistest rohkem huvi oma vahetu ümbruse ning oma laste võimaluste parandamise vastu. Näiteks oli 4 populaarseima teema seas „laste ja noorte ettevalmistamine tööeluks”, mida teised huvigrupid olulisimate seas ei maininud. Mõistetavalt on huvi väiksem ettevõtlusega seotud teemade osas.

Kui võrrelda eelnevas peatükis küsitud piirkondlikke vajadusi antud peatüki  endale sobivate rakendusvaldkondadega, siis on kahe pingerea vahel mõningaid erinevusi.

Kuigi kohalike töökohtade loomist peeti piirkondlikuks prioriteediks, ei peetud seda valdavalt oma sektori rolliks. Isegi ettevõtjad olid skeptilised oma võimekuse osas töökohti luua. Ka noorte arenguvõimaluste loomist kui olulist valdkonda peeti kellegi teise rolliks. Vaid omavalitsused nägid endil võimalust antud valdkonnas midagi ära teha.

Mittetulundusühingute puhul jäi suur osa nende hinnangul olulisi valdkondi  väljapoole nende endi võimeid ja kompetentsi.  Kui töökohtade ja ettevõtluse arendamiseks ehk ongi vähesed MTÜd suutelised, siis jääb siiski arusaamatuks, miks peljatakse tööd noorte- ning lastega. Siit võib välja lugeda teatud barjääri keskmiselt 40ndates mittetulundusaktiivi ja noorema põlvkonna vahel.

Järeldused:

· Üldiselt on valmisolek piirkondlikus strateegiaprotsessis ning selle elluviimises osaleda hea. Antud vastused kummutavad üldlevinud arvamuse, et strateegiaprotsess on huvigruppide jaoks tüütu, ebaoluline ja pealesurutud tegevus. Valmisolek strateegiat koostada oli kohati isegi suurem kui seda ellu viia. Samuti  on rõõmustav see, et üle poole vastanuist on valmis vabatahtlikuks panuseks piirkondlikku koostöösse.

· Murettekitav on samas ettevõtjate olulisemalt väiksem huvi  piirkondlikus partnerluses osalemise vastu kui teistel sektoritel. Ettevõtjate huvitatuse tõstmine on seda olulisem, et ühe kõige olulisemaks peetud arenguvajaduse „kohalike töökohtade loomine” rahuldamine on just nende kätes. 

· Kõigi kolme sektori puhul ollakse rohkem valmis kaasa lööma väiksemat vastutust ja kompetentsi eeldavates tegevustes – seda nii koostamise kui ka elluviimise etapis.  Valmisolek kahaneb, kui tegevus nõuab ekstra pingutusi ja tööd. 
· Struktuurifondide põhimõtetel finantseeritavad suhteliselt mahukad ning oma ressursse nõudvaid projekte on rakendama valmis vaid kuni kolmandik kolmandast sektorist ning 28%  omavalitsustest. Ettevõtjad on umbes samal määral valmis projekte rakendama tingimusel, kui neid aidatakse projektide koostamisel ning bürokraatia osas ka rakendamisel.

· Tegutseda eelistatakse taas pigem puudusvajaduste rahuldamisele viitavates kui pikaajalisemat arengut toetavates tegevusvaldkondades. 

· Kolmas sektor tunneb teatavad määral jõuetust tegeleda piirkonna jaoks oluliste probleemidega nagu töökohtade, teenuste ja noorte arenguvõimaluste loomine.     

5. Peamised järeldused ja ettepanekud

5.1 Järeldused

Antud peatükis tuuakse välja üheksa peamist järeldust, mis  võtavad kokku ning üldistavad küsitlustulemuste analüüsi käigus esilekerkinud tähelepanekuid. 

1. Häälestatus LEADER-tüüpi meetmeks hea 

Valmisolek ja meelestatus tervikuna on positiivsed ja see annab hea platvormi edasisteks tegevusteks. Nüüd sõltub tulemuslikkus sellest, kuivõrd suudetakse see (strateegia koostajate, töörühmade vedajate, raamtingimuste loojate jt poolt) realiseerida.

2. Väljakutseks ettevõtjate ja elanikkonna kaasamine 

Kuigi hetkel veel kõhkleval seisukohal, on ettevõtjatel ja kohaliku arendamise mõttes reservi moodustaval elanikkonna valmisolek LEADER koostööks olemas. Mõlemad ootavad senisest enam endi kaasamist kohaliku elu otsustamisse. Ettevõtjate kaasatusest sõltub olulisel määral piirkonna võimekus oma arenguvajadusi täita.

3. Kolmas sektor  kasvamas võrdseks partneriks

Viimaste aastate arengud on toonud MTÜ-d  “pildile”  -  nad ei ole enam muude sektorite kõrval marginaalsed ühendused. Samas on siiski tunda , et võrreldes avaliku ja erasektoriga nähakse mittetulundusühingutes veel liialt sageli pigem abivajajaid kui võrdseid partnereid. LEADER võimaldab kolmandal sektoril võtta suuremat vastutust ja aktiivset rolli.

4. Valmisolek kaasa lüüa suurem kui vastutada

Valmisolek kaasa lüüa on suurem kui vastutada, juhtida, võtta riske. Samas on see mõistetav. Õnneks on olemas ka piisavalt hulk inimesi, kellele vedamise osas toetuda.  Siiski loodetakse ehk liialt vallavalitsustele ning kahjuks veel kõige vähem MTÜdele. Eesmärgiks võiks olla nende positsioonide vahetumine. 

5. Koostöös ja võrgustumises jätkub arenguruumi   

Sektoritevahelised suhted on pigem hierarhilised kui horisontaalsed, mistõttu ka võrgustatuse tase ja kohati isegi valmisolek selleks on pigem madalad. Lisaks sektoritevahelisele koostööle on kõvasti arenguruumi  kohalike koostöövõrgustike tugevdamisel kolmanda sektori sees ning eriti ettevõtjate vahel.

6. Partnerluse eeltingimuseks kasu oma vallale/ külale

Kõige olulisemaks kaasalöömise tingimuseks on, et oma vald ja oma küla saaksid kasu, mis on täiesti mõistetav - selleks LEADER programm ju mõeldud ongi. Kuid on ka teatud oht, et väljapoole oma valda ja küla peetakse koostööd pigem formaalsuseks ning seega jääb sündimata piirkondlik sünergia.

7. Eelistused peegeldavad puudusvajadusi

Vajadustena nähakse ning valmisolekut tuntakse rohkem sotsiaalse suunitlusega probleemikesksetes, mitte aga arenduslikes tegevusvaldkondades.  Eelistusi iseloomustab vähene innovaatilisus  - pigem keskendutakse tagajärgede likvideerimisele. 

8. Erilist tähelepanu vajavad noored 

On sihtrühmi, kelle toetamine on kriitilise tähtsusega. Üsna üksmeelselt on selleks kõikide sektorite arvates noored, kelle kaasamisele tuleb erilist tähelepanu pöörata. Samas on näha märke põlvkondade nõrgast sidususest. Kogukonna eri huvigruppide sidususe tugevdamine on noorte maalejäämise seisukohalt vähemalt sama oluline kui neile suuremate arenguvõimaluste pakkumine. 

9. Informeerituse tase vajab parandamist

Informeeritus aitab kaasa usalduse ja koostöövalmiduse paranemisele. Sestap peab meedia ning iseäranis kohalike väljaannete roll senisest oluliselt tõusma. Koolitustega ja infopäevadega suudetakse katta vaid osa teadlikkuse tõstmise vajadusest, seda enam meedia kaudu teavitamine on märkimisväärselt kuluefektiivsem.  

5.2. Ettepanekud

Antud peatükis esitatud ettepanekud sisaldavad 13. juunil Saku Mõisas toimunud seminari käigus tehtud soovitusi. Ettepanekute koostamisel osalesid Põllumajandusministeeriumi, PRIA, Liikumise Kodukant, Maaelu Arengu Instituudi ning BDA Estonia esindajad.

5.2.1.
Teavitusstrateegia vajadus

Koostööd ning LEADER põhimõtteid väärtustav teavitustöö on vajalik nii riiklikul kui ka kohalikul (tegevuspiirkonna) tasandil. Teavitusstrateegia väljatöötamisel tuleks silmas pidada järgmisi asjaolusid:

· Eelnevad uuringud on näidanud, et erinevad sektorid/ huvigrupid räägivad “erinevat keelt” ning mõistavad sarnast informatsiooni erinevalt. See tuleneb nende  taustast ning huvi fookusest. Seega tuleb teavitamisel kasutada eri osapooltele suunatud teavitamistöös sellele huvigrupile sobivaid meetodeid ning sõnumeid. Sealjuures tuleb jälgida, et sõnumi kandja on usaldusväärne ehk sarnase taustaga. Nii on näiteks ettevõtja jaoks kõige usutavamad teiste ettevõtjate poolt välja öeldud positiivsed näited LEADER lähenemise kasude kohta. 

· Käesoleva uuringu kohaselt on kõige vähem informeeritud LEADER programmist erasektor. Seega tuleb just erasektorile suunatud teavitustöö tõhusust ja läbimõeldust suurendada.  Samas ei tarvitse ühesuunaline informeerimine tulemust anda, kui ei pöörata piisavat tähelepanu erasektori kaasamisele ning ettevõtjate koostöövõrgustike toetamisele.

· Praegusega võrreldes tuleks oluliselt tõsta vallalehtede kui kõige kättesaadavama infokanali rolli LEADER temaatika käsitlemisel. Tekkivad tegevuspiirkonnad peavad oma teavituskava kokku pannes läbi mõtlema kohalike lehtede kasutamise võimalused.    

Osa teavitustööd on praktiline korraldada tsentraalselt  (ministeerium, infokeskus, Liikumine Kodukant). Näiteks saab valmistada ette teatud hulk lihtsalt ja selgelt kirjutatud artikleid, mida maakonnalehed ja ka kohalikud lehed võiksid süstemaatiliselt mingi aja jooksul avaldada. Artiklid  võiks sisaldada häid näiteid, kuidas mujal maailmas ning üha enam ka Eestis LEADER programmi raames häid tulemusi on saavutatud.  

Kui meediapõhine teavitustöö on suunatud laiemale elanike ning huvigruppide ringile, siis võrdselt oluline on tagada tegevusgruppide liikmetele ja iseäranis juhtidele süvendatud teadmised LEADER praktikast, mis aitaks neil arendada oma organisatsiooni. Asjakohase teabe kättesaadavuse parandamiseks soovitame koostada järgmised trükised:

· Metoodika käsiraamat ehk sekkumiste, mõjutuste tööriistade komplekt, mis aitaks tegevusgruppide juhtidel ning juhtimiskonsultantidel toetada tugevate organisatsioonide teket ning sotsiaalse kapitali kasvu tegevuspiirkondades.

· Kogumik näidisdokumentidest ehk  tegevjuhi mapp, mis säästaks tegevusgruppide juhtivpersonali aega ning energiat haldusküsimuste lahendamisel.

· Mapp projekti elluviijale, mis  sisaldaks selges sõnastuses (PRIA) täpseid nõudmisi taotlemisel ning rakendamisel. 

· Näidisjuhtumiste kogumik, mis motiveeriks läbi positiivsete näidete vastutust võtma, sealjuures eraldi kogumik ettevõtjate julgustamiseks suunatud juhtumikirjeldustest.

Teavitusstrateegia edukusele tuleks ka kindlasti kasuks meedia ja PR-alane ning kaasamise koolitus.
5.2.2.
Koolitusvajadus

LEADER tegevusgruppide ning kohalike huvigruppide suutlikkuse tõusus on koolitustel tähtis roll.  Meetmest rahastuse taotlemisel peab iga tegevusgrupp esitama ka  koolituskava, mille sisu osas saab antud uuring anda soovitusi. Samas on valdkondi, kus on kõige praktilisem koolitust korraldada tsentraalselt.

Tsentraalselt korraldatavate koolituste osas on järgmised ettepanekud:

· LEADER tegevusgrupp on oma olemuselt õppiv organisatsioon – seda ideoloogiat peavad kandma ka tegevusgruppide juhtidele suunatud täiendkoolitused. Neis tuleb põhirõhk asetada kaasamise, koostöö, protsesside juhtimise ning metoodiliste oskuste arendamisele.  

· Valdaval enamusel LEADER sihtrühmadest puudub ettevalmistus strateegilise analüüsi baasil programmide kujundamiseks. Selleteemaline oskusteave on Eestis väga napp, et mitte öelda puuduv. Kasutades EL vanade liikmesriikide praktikuid tuleks riigi poolt korraldada tsentraalset väljaõpet  tegevusgruppide juhtidele ning ekspertidele programmeerimises ehk arendusprogrammi väljatöötamise ja juhtimise valdkonnas. 

· LEADER lähenemise väärtustamise, teadvustamise ning  maine kujundamisel on toetav roll meedia ja PR-alasel koolitusel, mida on samuti praktiline pakkuda tsentraalselt.

Täiendkoolitus peab lähtuma tegevusgrupi vajadustest, kuid on universaalseid vajadusi ning teemasid, mida julgeb kõigile tegevusgruppidele oma koolituskavade koostamisel soovitada:

· Kuna tegevusgrupi näol on tegemist uue organisatsiooniga, kelle peamine ülesanne on juhtida piirkonna arenguga seotud protsesse, siis tuleb kõigil planeerida teatud hulgal  juhtimiskoolitust, eriti sellist, mis on suunatud koostöö tugevadamisele ning meeskonna kujundamisele. 

· Tugeva meeskonna kujunemisele mõjuvad hästi paaripäevased õppereisid, mis lisaks uutele teadmistele pakuvad võimalust sotsiaalseks suhtlemiseks ning aitavad keskenduda  LEADER teemale.

· Strateegiaprotsess eeldab mitmeid oskusi, mida just kolmandal ning kohati ka erasektoril napib. Strateegiakoolituse osana on kasulik läbi mõtestada teistest riikidest pärit LEADER teemalisi näidisjuhtumeid.

· Kagu-Eesti Partnerlusprogrammi kogemuse põhjal oli piirkonna arendamisel oluline roll kogukonna kaasajate võrgustikul, kes olid varustatud kohalike vajaduse analüüsimise oskustega. Väljaõppinud kogukonna kaasajate olemasolu tõstab oluliselt elanike kaasatust ning tugevdab koostöövõrgustikku. Seega on soovitav planeerida ressursid vähemalt 3 kahepäevase mooduliga kogukonna kaasajate õppe läbiviimiseks.

· Piirkonna konkurentsivõime sõltub oluliselt võimest olla innovaatiline. Uuenduslikkuse tõstmisele mõjuvad hästi loovusele arendamisele suunatud koolitused.

5.2.3.
Uuringute vajadus

Käesolev uuring oli esimene LEADER konteksti, sealhulgas kohalikku koostööd, usaldust ja vajadusi analüüsiv ettevõtmine Eesti maapiirkondades. Teemade ring oli sedavõrd lai, et ei võimaldanud süvitsi minna. Samas andis ta kätte suunad, kuhu uuringute osas edasi liikuda. 

Ettepanekud jätkuuuringute osas:

· Käesolev uuring proovis mõõta mõningaid sotsiaalse kapitali komponente. Teema vajaks tunduvalt põhjalikumat uuringut, mis võrdleks nii eri piirkondi kui ka sektoreid sügavuti.

· Koostöö, usalduse ja informeerituse teemasid tuleb vaadelda ja võrrelda eri tasanditel – nii riigi, valla kui ka tegevuspiirkonna tasandil.

· Lisaks statistilistele näitajatel omab hindamatut väärtust kvalitatiivset laadi tegevusgruppide arengu uuring ehk protsessi seire, mis näitaks kätte erisused tingimustes ja lähenemistes ning nende mõju. Sealjuures tuleb tegevusgruppe ja nende piirkondi vaadelda kui õppivaid organisatsioone. Teiste sõnadega on vaja uuringut, mis võimaldaks õppida.

· LEADER lähenemise positiivse mõju tõestamiseks on uuringutes vaja fikseerida ka tegevuse tõhusust ehk kui suure ressursi ja energiaga saadakse milline tulemus.

· Eraldi uuringut vääriks info liikumise protsess, info jõudmine sihtgrupini, võrgustiku toimimine, suhtekorralduse ning koostöö mehhanismid.

Kuna käesolevas uuringus on teatud näitajad 2006 aasta kevade seisuga fikseeritud, siis on mõistlik järgmistes uuringutes jälgida samade näitajate lõikes toimuvaid muutusi.
5.2.4.
Teemad, mida teadvustada tegevusgruppidele

· Ettevõtjate kaasamine ning koostööle „õhutamine”

Uuringu põhjal on selge vajadus kaasata ettevõtlussektorit ning selleks:

· aidata kaasa ettevõtjate ühenduste ja võrgutike tekkel nii valdade kui ka tegevuspiirkonna tasandil;

· soodustada ettevõtjate (miks mitte sarnaselt ka MTÜde ja omavalitsuste) koostööd läbi strateegia ressursside jaotumist määravate taotlemis-tingimuste ja /või hindamiskriteeriumide;

· suhtuda ettevõtjatesse, kui võrdsetesse partneritesse, arvestada  nende huvidega ning tunnustada neid; 

· selle asemel, et oodata eelkõige rahalist panust kohalikku arengusse, pakkuda võimalust osaleda või näiteks reklaamida end visuaalselt ja  läbi auhindade.

· ettevõtjate usalduse tõstmiseks leida kaasajaks ettevõtluse taustaga inimene. Uuringud näitavad, et ettevõtjad ootavad karismaatilisust, usaldust ja kompetentsusest – selline peaks olema eestvedaja, inimene, kes koostööle kutsuks.

· MTÜde rolli tähtsustamine 

Antud uuringu põhjal võib öelda, et mittetulundussektor on üha kindlamalt tulemas esile partnerina piirkondlikus arendustegevuses. Siiski jääb MTÜde tõsiseltvõetavus veel alla ettevõtjatele ja omavalitsustele. Veel on tunda, et kolmandas sektoris nähakse pigem abivajajat kui olulist ressurssi aktiivsete inimeste, sotsiaalse kapitali kandja ning oma oskuste pakkuja näol.

Kolmanda sektori staatuse tõstmiseks:
· Tuleb julgustada MTÜde esindajaid võtma liidri rolli ning vastutust andes neile selleks vajalikke oskusi.

· Suunata kodanikeühendusi nägema ennast väärtusliku ressursi kandjate ning pakkujatena ning vältida abiküsija rolli.

· Julgustada MTÜsid tegelema majandustegevusega ehk oma oskuste ja kohaliku ressursi müümisega. Majandustegevus annaks neile ka suurema iseseisvuse arendusprojektide rakendamisel ning tõstaks nende potentsiaali olla erasektori kõrval märkimisväärne töökohtade looja.

· Suund uuenduslikkusele

On mõistetav, et Eesti maapiirkonnad on arengufaasis, kus veel ei osata näha innovatsiooni ning uuenduslikkuse võimalusi. Selleks, et olukord muutuks ning tegevuspiirkonnad muutuksid järjest uuendusmeelsemateks, tuleks varasest staadiumis märgata näiteid innovaatilisusest, neid esile tõsta ning tunnustada.   

Uuenduslikkust soodustavad:

· Erinevate huvigruppide, eriti aga noorte kaasamine arendusprotsessidesse ning koostöövõrgustikesse. 

· Loovuse arendamisele suunatud tegevused, sealhulgas koolitused

· Olemaolevate hierarhiliste ja administratiivsete suhete “lõhkumine”, näiteks maakonna piire ületavate tegevusgruppide näol.
Lisaks eelpoolöeldule on LEADER lähenemine iseenesest uuendust soosiv, kuna otsused tehakse erinevate teadmiste, kogemuste ning väärtussüsteemidega inimeste ja organisatsioonide vahel.

· Noorte kaasamine kogukonda

Käesoleva uuringu põhjal võib öelda, et noortele arenguvõimaluste loomine on maapiirkondade üheks tähtsaimaks prioriteediks. Lisaks lapsi kasvatavate vanemate isiklikele kogemusele tunnetavad elanikud ohte, mis on seotud noorte lahkumisega piirkonnast. 

Samas tuleb rõhutada, et lahenduseks ei ole pelgalt noortele millegi pakkumine või nende jaoks millegi ära tegemine. Pigem tuleb noortele anda võimalus ise otsustamiseks ja tegemiseks ehk teisisõnu noored tuleb kaasata kohaliku elu arendamisse. 

On ohtlik näha noori selgelt eristuva grupina, keda tuleks julgustada tegutsema teistest eagruppidest eraldi. See ei taga kogukonna sidusust, eluterveid suheteid ega lõpuks ka seda, et noored oma tulevikku kodukandiga seoks. 

6.
Kokkuvõte

Antud uuring otsis vastust neljale võtmeküsimusele:

· Milline on huvigruppide informeerituse tase teineteisest ning LEADER programmi põhimõtetest?

· Milline on huvigruppide sisene ja nende vaheline usalduse ja koostöö tase?

· Millised on piirkondade ja kogukondade peamised arenguvajadused?

· Milline on huvigruppide valmisolek LEADER-tüüpi meetme rakendamiseks?

Siinkohal võtame kokku uuringust selgunud vastused neile küsimustele ning viitame üleskerkinud probleemide võimalikele lahendustele.  
Informeeritus

Informeerituse osas ilmnes selgeid seoseid vastaja aktiivsuse ja teadlikkuse  vahel. Esiteks näitasid kõrgemaid informeerituse protsente nö aktiivsed sihtgrupid - MTÜde, ettevõtete ja omavalituste esindajad. Samas oli küsitletud tavaelanike seas teistest oluliselt paremini koduvallas toimuvast informeeritud need elanikud, kes kuulusid mittetulundusühendustesse. Seega mida aktiivsem küsitletu, seda rohkem teadis ta nimetada kohalikke MTÜdsid ja ettevõtteid,  vallaametnike vastutusalasid ning seda tõenäolisemalt oli ta kuulnud LEADER programmist. Nö aktiivsetest osapooltest oli vähim kursis ümbritsevaga ettevõtjad, kelle tähelepanu on pahatihti keskendunud kitsalt oma äritegevusele. Vähene informeeritus ning ilmselt ka huvi teiste organisatsioonide tegevuse vastu kätkeb endas ohtu, et neil ettevõtjail on raskem hoomata pikaajalisemaid protsesse, analüüsida adekvaatselt oma ettevõtluskeskkonda ning järelikult ka raskem kohaneda muutustega ja püsida konkurentsis.

Sektorite sisene ja nende vaheline informeeritus on kordades parem oma valla piires kui lähimate naabervaldade osas. See näitab, et suur osa tegevusest on nii tähtsuselt kui ka mõjult lokaalne ega ületa omavalitsuse piire. 

Informeeritus uuest maaelu arengu programmist LEADER oli suhtelist hea arvestades asjaolu, et küsimise hetkel ei olnud programm veel avatud. Vähemalt kolmanda ja omavalitsussektori esindajad nägid selles piirkonna jaoks olulist arenguressurssi. Nende huvi väljendus ka aktiivsemas infootsingus LEADER teema kohta interneti ning seminaridel osalemise kaudu. Ettevõtjate huvi programmi osas on selgelt leigem. Samas tundub, et infot LEADER’i kohta on ka tunduvalt rohkem suunatud  omavalitsustele ja MTÜdele. Seega erinevalt paljudest teistest Euroopa Liidu riikidest ei tunneta ettevõtja LEADER’it kui “oma programmi”. Ettevõtjate huvi tõstmisel on teatav roll teavitamisel, kuid veelgi enam sõltub see tekkivate tegevusgruppide endi aktiivsusest erasektori kaasamisel, usalduse pälvimisest ning ettevõtja jaoks reaalse kasu tõestamisest.

Ka teadlikkuses LEADER programmist ilmneb seos elanike sotsiaalse aktiivsuse ning informeerituse ning vahel – LEADER programmist kuulnud tavaelanikest oli 60% mõne mittetulundusühenduse liige. See kinnitab väidet, et informatsioon liigub tunduvalt paremini sotsiaalsetes võrgustikes, mida ei saa päriselt asendada teabe küllusega meedias, internetis või infovoldikutel. Seega võib öelda, et lisaks paremini suunatud LEADER teemalisele teavitustegevusele tuleks jälgida, et loodavad tegevusgrupid ka reaalselt panustaks sotsiaalsete võrgustike tekkele ja tugevdamisele ega piirduks vaid raha nimel formaalse struktuuri ülevalhoidmisega.  

Usaldus ja koostöö

Uuring vaatles ka küsitletud huvigruppide sisemise ja nende vahelise koostöö määra. Ilmnes koostöö seos informeerituse tasemega – mida rohkem tehakse ühe või teise huvigrupiga koostööd, seda paremini ollakse neist informeeritud. Seega pole üllatav, et nii koostöö kui ka informeeritus on kõrgeim  omavalitsuste vahel ning nõrgim ettevõtjate vahel. Naaberomavalitsustega tehakse koostööd kordades vähem, mistõttu tuntakse seal ka oluliselt vähem partnereid. 

Sektoritevahelises koostöös on veel üks määrav faktor – nimelt koostööd tehakse rohkem organisatsioonidega, kelle panuses nähakse selget kasu. Seetõttu pole üllatav, et kõigile sektoritele on sagedaseim ja ka meelepäraseim koostööpartner omavalitsus, kelle käes on nii võimu kui ka rahalised hoovad.  Järjest enam jõudu koguv kolmas sektor jääb täna veel tõsiseltvõetavuse poolest era- ja avalikule sektorile alla. Siiski on iga neljanda omavalitsusesindaja jaoks koostöö kolmanda sektoriga igapäevane nähtus.

Antud uuringu raames mõõdetud usalduse tase näitas, et kõige kõrgemat usaldust pälvivad omavalitsused, mis kummutab arvamust elanike rahulolematusest kohaliku võimuga. Samas ilmneb, et elanikud ja ettevõtjad usaldavat vallavalitsusi vähem kui 3. sektori ja omavalitsuste esindajad. Kõige vähem pälvivad teiste huvigruppide usaldust ettevõtjad, mille põhjused vajaks eraldi uurimist ja analüüsimist. Kuna paljudel elanikel ja eraettevõtjatel puudub mittetulundusühendustega kontakt ning eelnev koostöö, siis jättis suur osa vastanuist MTÜde usaldusväärsusele hinnangu andmata. 

Omavalitsuste üldise positiivse meelestatuse taustal suhtumises koostöösse, on hinnangu ja reaalsete tegude vahel lõhe. Kui 70% omavalitsusesindajaist pidas koostööd naabervaldaega väga oluliseks, siis reaalselt tegi koostööd 40% valdadest. Suurele arenguruumile viitab ka koostöö sisu. Kui ühiskoolitused, ümarlauad ja isegi ühised arengukavad on üsna tavaline koostöövaldkond, siis ühist vastutust nõudvad teemad nagu ühised investeeringud, organisatsioonid ning spetsialistid, on pigem erand kui reegel. 

Ka sektoritevahelise koostöö juures välditi ühist vastutamist, mistõttu koostöö mittetulundussektoriga hõlmab enamasti vaid kaasfinantseerimist ning üritustel osalemist. Koostöö ettevõtjatega piirdub peamiselt ärisuhetega läbi teenuste ostu või hangete. 

Kõikide sektorite puhul tundus koostöö olevat “tore asi, millega tegeleme kui aega ja raha üle jääb”. Seega ei näe valdav osa küsitletutest koostööd kui ressursside optimeerimise ning parema tulemuse saavutamise eeldust. 

Seega tuleb koostöö tõelise efekti tõestamiseks seada partnerlus ressursside saamisel eeltingimuseks või oluliseks kriteeriumiks. LEADER-tüüpi meede seda teebki, kuid sama põhimõtet tasuks laiendada ka teistele programmidele ja meetmetele. 

Informeerituse, usalduse ja koostöö seosed.

Küsitlustulemustes peegeldus kolme arengufaktori – informeerituse, usalduse ja  koostöö omavaheline seos. Ühelt poolt on usaldus eeltingimus koostöö tegemiseks. Teisalt kasvatab koostöö informeeritust partneri kohta ning positiivsed kogemused tõstavad usaldust ning loovad sotsiaalset kapitali. Seega võib nõrk informeeritus ja usaldus pärssida kootööd, samas kui ilma koostööta on raske suurenda informeeritust ning saavutada usaldus. Tegemist on omamoodi spiraaltsükliga, mis võib positiivse stsenaariumi korral viia arenguhüppeni ning negatiivsete kogemuste tagajärjel isoleerituse ja killustatuseni. LEADER põhimõtete rakendamine peaks looma soodsa keskkonna kõigi kolme arengufaktori  kvaliteedi tõusuks, seda eeldusel, et neid põhimõtteid rakendatakse mitte pelga formaalsusena vaid sisuliselt. 

Maapiirkondade vajadused

Küsitletud nelja sihtgrupi tunnetatud vajaduste osas domineerisid puudusvajadused, mis näitab selgelt maapiirkondade suhtelist mahajäämust  võrreldes linnaregioonidega. Seega on loomulik, et esimesel LEADER perioodil saab olema valdavaks elukeskkonna parandamise teema ning ka teisi võimalikke teemasid tõlgendatakse pigem läbi esmaste vajaduste spektri.

Eelistused näiteavad ka seda, et veel pole piirkonnad valmis keskenduma  kitsamatele, suuremat efekti andvatele valdkondadele. Rohkem eelistuspunkte said laiemad teemad ja tegevusvaldkonnad.  Fokuseerimine eeldabki pikemaajalisemat koostööd, ühist õppimist ning valikute tegemise oskust,  mistõttu keskendumist kitsamatele prioriteetidele võib oodata alles paari aasta pärast.

Muret tekitab asjaolu, et keskpäraselt  hinnatakse vajadust uut teadmiste ning koostöö järele, mis viitab nõrgale valmisolekule uuendusteks. Eriti iseloomustab uuenduste ja koostöö alahindamine ettevõtjaid. Ilma nendeta panuseta on aga konkurentsivõime tõus piirkonnas vähetõenäoline. 

Seega tuleb oluliselt tugevdamist maapiirkondade vastuvõtelikkust uuendustele ning valmidust fokuseerida. Parim viis seda teha on läbi Euroopa Liidu edunäidete, olgu siis vormiks osalemine õppereisidel, konverentsidel või sõnumit edasiandvad trükised.  

Valmisolek LEADER programmiks

Uuring otsis vastust ka küsimusele, kui hästi on sihtgrupid LEADER teemast informeeritud ning valmis osalema strateegiaprotsessis ja selle elluviimises. 

Nagu eelnevalt mainitud on informeeritus programmi uudsust arvestades suhteliselt hea. Samuti demonstreerisid sihtgrupid valmidust osaleda piirkondliku strateegia koostamise protsessis. Oluliseks tingimuseks peeti, et strateegiaprotsessis osalemine tagaks hilisema kasu oma külale, vallale või sihtgrupile. Hinnata osati ka strateegiaprotsessi kvaliteedi tähtsust. Vabatahtlikuks tööks oldi valmis eeldusel, et kaasnevad kulud kompenseeritakse. Ootuspäraselt on huvi LEADER tüüpi strateegiaprotsessis osalemise vastu kõige väiksem ettevõtjate seas. Ettevõtjate huvi suurendamine on kõigi tegevusgruppide jaoks väljakutse, millele ei ole võimalik anda ühest retsepti. Igal juhul sõltub piirkonna areng oluliselt erasektori panusest strateegiasse. 

Strateegia koostamise ja elluviimise juures valitseb reaalne oht, et domineerivaks pooleks osutuvad omavalitsused. Lisaks rahalistele hoobadele on neil ka suurem valmisolek võtta teistest enam vastutust.  Strateegia rakendamisel näitavad suurimat aktiivsust üles mittetulundusühendused, kellest kolmandik plaanib koostada ja juhtida kohalikke projekte. Samas pretendeerivad omavalitsused oluliselt kaasa rääkima ressursside suunamisel - projektide koostamises ja nende hindamisel. Pidades silmas kohaliku omaosaluse määra tõusu tulevikus, tekib reaalne oht, et rahastuse taotlemisel saab määravaks vajadus omavalitsuse kaasfinantseeringu järele. See omakorda võib viia olukorrani, kus omavalitsuste eelistused hakkavad domineerima kogukonna omaalgatuse ja aktiivsuse üle. Nimetatud olukorra leevendamisele aitaks oluliselt kaasa vabatahtliku töö abikõlblikkus mitterahalise finantseeringuna.    

Kokkuvõttes võib pidada Eesti maapiirkondades tegutsevate organisatsioonide valmisolekut LEADER tüüpi arengustegevuseks suhteliselt heaks. LEADER põhimõtete rakendumine peaks iseenesest pikemas perspektiivis tootma lahendusi nii mõnelegi tänasele kitsaskohale nagu ebapiisav sektoritesisene ja   -vaheline koostöö ning informeeritus, vähene uuenduslikkus või ettevõtlussektori nõrk huvi arendustegevuse vastu. Samas tuleb meetme rakendamise eest vastutavatel institutsioonidel hoolikalt jälgida toimuvaid protsesse, ennetada ja korrigeerida tagasilööke ning ebasoovitavaid arenguid. Seetõttu tasub antud uuringut eelkõige käsitleda lähteolukorda peegeldava dokumendina, mis võimaldab järgmiste uuringute kaudu teostada seiret LEADER tüüpi tegevuste mõjule.

The study „Development of local initiative - LEADER-type measure” was conducted in 30 Estonian rural governments during the period from 8th of March until 9th of May 2006. 
The study included interviews with 476 persons, who represented the four important interest groups for the LEADER approach – non-governmental sector, local governments, business sector and residents of the countries.  

The questionnaires used and the poll results gathered were analysed in order to get answers to four main questions:

· What is the level of information that the interest groups have about each other and about the principles of LEADER programme? 

· What is the level of trust and cooperation that the interest groups have within the group and between the groups? 

· What are the main development needs of regions and communities?

· What is the level of readiness of interest groups for the implementation of LEADER-type measure? 

Level of information

Concerning the level of information there were clear connections between the respondents activeness and awareness. First of all higher level of information is shown by so called active target groups – representatives of NGO’s, companies and local governments. At the same time the residents, who belong to the NGO’s were significantly better informed compared to the other residents. The more active was the respondent, the more the respondent was able to mention local NGOs, companies, responsibility areas of local officials and the more likely the respondent had heard about the LEADER programme. From the so called active respondents, the least informed were companies, whose attention is mostly centered around its sepcific business area. Limited level of information and probably also interest towards other organisations’ activities contains a threat, that these companies have more difficulties in comprehending long-term processes, analysing adequately the business environment and also in adapting to changes and staying competitive.

The level of information within and between sectors is several times better within own county then about neighbouring counties. This shows, that large part of activities are both from importance and influence point of view local  and dont cross the borders of its own county.

The level of information about the new rural development programme LEADER was relatively good considering the fact, that at the time of the poll the programme was not yet open. At least the representatives of the third sector and local government sector considered it to be an important development resource. Their interest was also reflected in the more active info search about LEADER subject from internet and info seminars. The interest of companies towards the programme is clearly smaller. At the same time it seems, that there is significantly more information directe to local governments and NGOs. So contrary to many other EU countries the companies in Estonia don’t see the LEADER as „their programme”. Awareness raising has a certain role in increaseing the interest from companies, but more depends on the activeness of the activity groups to be formed and how they include companies, gain trust and convince the companies about their real gain from participation.   

There is also a connection between the residents social activity and level of information – 60% of residents who had heard about LEADER programme were a member of some NGO. This confirms the argument that information flows significantly better through social networks, which cannot  really be replaced by abundance of information in the media, internet or info folders. As a conclusion it could be said that in addition to better directed LEADER information activities, more attention should be paid to the aspect that the activity groups being formed would also in reality work on creating and strengthening social networks and would not be limited only to keeping up a formal structure in order to receive financing.  

Trust and Cooperation

The study covered also the level of cooperation internally and between the target groups. The results showed a connection between cooperation and level of information – the more cooperation there is with other target groups, the better is the level of information about them. So it is not surprising that both cooperation and level of information are highest between local governments and lowest between the companies. There is much less cooperation with neighbouring counties, so also a lot less partners are known there.

There is another important factor in the cooperation between sectors – more cooperation is going on with organisations, who are seen to be providing clear value. So it is not surprising, that all sectors have the local government as most frequent and favored cooperation partner, as the local governments has both power and financial means. The growing third sector is still considered the weakest cooperation partner. Still for every fourth local government representative cooperation with the third sector is a daily activity. 

The level of trust measured by the study showed that most trusted are the local governments, which disproves the opinion that the residents are dissatisfied with local power. At the same time, it is clear that the residents and companies trust the local governments less than third sector and local government representatives. Least trusted by other interest groups representatives are companies, the reasons for which would require further studying and analysis. As many residents and entrepreneurs do not have contacts and previous cooperation with NGOs then many respondents did not give an answer about the trust towards NGOs.

Considering the general positive attitude of local governments towards cooperation, the valuation and real actions are far from each other. When 70% of the local government representatives considered cooperation with neighbouring counties very important, then only 40% had actual cooperation. Also the content of cooperation shows that there is room for development. When joint trainings, round tables and even joint development plans are quite common cooperation areas, then acitivities requireing joint responsibility, like joint investments, organiastions and specialists, are more an exception than a rule.

Also in cooperation between sectors, joint responsibility was avoided, so cooperation with NGO sector covers mainly only co-financing and participation in events. Cooperation with companies is limited mostly to business connections through buying services or procurements.

For all sectors cooperation seemed to be „a nice thing, that we do when we have extra time and money”. So most of the respondents do not see cooperation as precondition for optimizing resources and achieving better results. 

In order to gain real effect from cooperation, partnership should be a precondition or a significant criteria for getting the resources. LEADER-type measure is doing that, but the same principle would be useful also in other programmes and measures.

The connections between the level of information, trust and cooperation.

The results of the study reflected the connection between three development factors – level of informatoin, trust and cooperation. From one side trust is a precondition for cooperation. From the other side cooperation increases the level of information about a partner and positive experiences raise the level of trust and create social capital. Thus weak level of information and trust could limit cooperation, but without cooperation it is hard to increase the level of information and gain trust. This creates a spiral, which in case of a positie scenario could lead to a jump in development and in case of negative experiences to isolation and fragmentation. Implementation of LEADER principles should create a favorable environment for the increase of the quality of all three development factors, considering that the principles are implemented not just as a formality but also in reality.

Needs of rural areas

The dominating development needs for the interest groups  were lack of something, which shows clearly the relative backwardness of rural areas in comparison to city regions. This is natural, that during the first LEADER period the main focus will be on improving the living environment and also the other possible themes will be rather seen through primary needs aspect.

The preferences show also that the regions are not yet ready to focus on more specialised subjects generating larger impact. More mentioned were wider subjects and activity areas. More focus requires more long-term cooperation, joint learning and ability to make choises, so focusing on more specific themes could be expected only in few years. 

Matter of concern is the fact that the need for new knowledge and cooperation is considered a mediocre need, which shows weak readiness for innovation. Downgrading innovation and cooperation is most characteristic to companies, but without their input the increase of the level of competitiveness is not likely. 

Therefor the responsiveness to innovation and readiness to focus of rural areas should be significantly strengthened. The best way to do it is through European Union success stories, either through study visits, participation in conferences or relevant publications. 

Readiness for LEADER programme

The study was looking for an answer to a question of how well the target groups are informed about LEADER programme and their readiness to participate in the strategy process and implementation of it. 

As mentioned before, the level of information about the programme, considering its novelty, is relatively good. The target groups also demonstrated readiness to participate in the preparation of local strategy. It was considered important that the participation in the strategy process would be later useful for their own village, county or target group. The importance of the quality of strategy process was also valued. There is a readiness for voluntary work in case the accompanying costs would be covered. As expected, there is least interest in participating in the strategy process among companies.  To increase the interest from companies is a challange for all activity groups. In any case the development of regions depends significantly on private sector’s input to strategy.

In strategy development and implementation there is a real threat, that the dominating parties will be local government. In addition to monetary having the monetary means they also are more ready to take more responsibility. In the implementation of strategy the more active seem to be NGOs, one third of whome plan to develop and manage local projects. At the same time local governments plan to participate significantly in how to direct the resources – in developing and evaluating projects. Considering the increase of the own financing requirements in the future, there will be a real threat, that in applying for financing a determining factor will be the need for co-financing from local governments. This might lead to a situation, where local government preferences will dominate over local communities own initiative and activity. The situation could be significantly alleviated by making voluntary work accepted as non-monetary financing. 

In summary the readiness of organisations active in Estonian rural areas for LEADER type development activities could be considered relatively good. The implementation of LEADER principles should in itself bring solutions in longer term for quite many current bottlenecks like lack of cooperation and information within and between sectors, low level of innovation or low level of interest by companies towards development activities. At the same time the institutions responsible for the implementation of the measure should carefully monitor the process, forestall and correct the set-backs and undesirable developments. For that reason the current study should most of all be viewed as a document reflecting the starting position, which will allow the following studies to monitore the impact of LEADER-type activities.

